Dewan Ulama puji ketegasan Muhyiddin tolak puak kleptokrat

Dewan Ulamak PAS Pusat (DUPP) menghormati dan menyambut baik ketegasan Tan Sri Muhyiddin Yassin yang tidak sesekali berkompromi dengan kelompok kleptokrat yang mahukan penyalahgunaan kuasa dilakukan semula.

Ketua DUPP Dr Nik Muhammad Zawawi Salleh berkata walaupun tempoh kepimpinan yang singkat, Muhyiddin telah melakukan yang terbaik untuk manfaat negara dan rakyat khususnya dalam menangani pandemic Covid-19.

“DUPP juga melahirkan kekesalan dengan kerakusan sesetengah pimpinan politik untuk mendapatkan kuasa tanpa mengira keresahan dan kesusahan yang sedang dihadapi oleh rakyat, sehingga membawa kepada suasana politik yang tidak stabil dan harmoni serta mendorong kepada perletakan jawatan Perdana Menteri bersama Kabinet Kerajaan Perikatan Nasional.

“DUPP juga menyambut baik ketegasan Tan Sri Muhyiddin Yassin untuk sesekali tidak berkompromi dengan kelompok kleptokrat yang cuba untuk mengganggu gugat proses pentadbiran negara serta menginginkan berlakunya penyalahgunaan kuasa,” katanya dalam satu kenyataan tanya menyebut nama mana-mana pihak.

Istilah kleptokrat merujuk kepada pemimpin yang menyalahgunakan kekuasaan politik untuk memenuhi kekayaan peribadi dan mengabaikan kebajikan rakyat.

Ia mula menjadi istilah yang banyak digunakan terhadap kerajaan Barisan Nasional (BN) pimpinan Datuk Seri Najib Razak pada 2016 sehingga kempen Pilihan Raya Umum Ke-14 (PRU14) pada 2018, susulan pendedahan skandal kewangan terbesar dunia membabitkan dana pelaburan Malaysia, 1Malaysia Development Berhad (1MDB).

Susulan tewasnya BN yang dikuasai UMNO pada PRU14 itu, kekayaan beberapa tokoh di kalangan pemimpin parti itu terdedah, termasuk wang berjuta-juta ringgit di dalam akaun peribadi Najib yang dikatakan hasil penyalah gunaan kuasa dan penyelewengan.

Najib menjawat jawatan Perdana Menteri sebelum PRU14, manakala rakan kleptokrasinya Datuk Seri Ahmad Zahid Hamidi sebagai Timbalan Perdana Menteri. Kedua-duanya kini berdepan kes di mahkamah atas puluhan tuduhan jenayah rasuah, penyalahgunaan kuasa dan pengubahan wang haram yang dilakukan ketika berkuasa.

Muhyiddin ketika perutusan selepas meletak jawatan Perdana Menteri Kelapan semalam berkata beliau tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa.

Pada 4 Ogos lalu, Muhyiddin mendedahkan ada pihak yang tidak senang dengan ketegasan beliau enggan campur tangan dalam urusan mahkamah untuk membebaskan beberapa individu yang sedang didakwa atas kesalahan jenayah.


Hamzah bidas blok pembangkang gesa buka Parlimen tak kena masa

Menteri Dalam Negeri, Datuk Seri Hamzah Zainudin membidas gesaan pemimpin blok pembangkang, termasuk beberapa pemimpin kanan UMNO, yang mahu Parlimen bersidang dengan segera.

Katanya, disebabkan persidangan Dewan Rakyat akan membabitkan lebih 1,000 individu dalam satu-satu masa, maka Parlimen bukan tempat yang selamat daripada pandemik Covid-19 sekarang ini.

“Biasanya, dalam empat hari berturut-turut bersidang di Parlimen, berapa ramai orang ada di Parlimen? Pertama, ahli-ahli Parlimen. Kedua, pegawai ahli-ahli Parlimen. Ketiga, pegawai kerajaan. Keempat, kakitangan Parlimen. Kelima, kakitangan kafeteria, pemandu dan lain-lain.

“Ini melebihi 1,000 orang. Kalau mereka ini duduk dari pagi sampai petang, ini akan menjadi hotspot Covid-19. Kalau kita kawal sekarang ini, tidak adalah kluster,” katanya kepada pemberita di Kuala Lumpur, hari ini.

Hamzah bagaimanapun terbuka untuk mengadakan sidang Parlimen, tetapi ia mesti dipastikan bahawa sidang itu diadakan dalam keadaan selamat.

“Mesti ada kajian betul, jangan ikut perasaan, ini yang jadi masalah kepada kita. Yang penting semua dapat vaksin dan apabila dapat imuniti kelompok apa yang akan berlaku adalah pembukaan Parlimen, boleh buat perjumpaan boleh buat sidang Parlimen,” katanya.

Agenda Daily terdahulu melaporkan meskipun negara masih berhadapan dengan peningkatan kes Covid-19 yang saban hari menunjukkan angka yang menakutkan, pemimpin blok pembangkang seolah-olah kebal dengan pandemik itu malah mendesak Parlimen agar segera dibuka.

Menerusi satu kenyataan Majlis Presiden Pakatan Harapan (PH), mereka mempamerkan sikap tanpa segan silu untuk bermain politik malah menuduh secara semberono apa yang berlaku ketika ini disebabkan kegagalan kerajaan.

Menurut mereka, Parlimen perlu segera dibuka bagi membetulkan segala kecelaruan yang berlaku ketika ini walaupun realitinya saban hari pemimpin PH berpolitik dan meghasut rakyat supaya melanggar prosedur operasi standard (SOP) yang dilaksanakan oleh kerajaan.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuat kuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


KWSP mula bayar pengeluaran i-Citra pada 2 Ogos

Pembayaran i-Citra akan mula disalurkan secara secara berperingkat bermula 2 Ogos 2021, kata Kumpulan Wang Simpanan Pekerja (KWSP) dalam kenyataan hari ini.

Amaun yang akan dikreditkan ke akaun bank ahli adalah dalam tempoh satu hingga tiga hari bekerja bergantung kepada prosedur bank.

“Bagi bayaran secara arahan bayaran, penerima akan menerima notis pengambilan atau dihubungi oleh cawangan KWSP yang dipilih untuk urusan pengambilan arahan bayaran.

“Orang ramai boleh menyemak status bayaran terkini melalui i-Akaun (Ahli) atau boleh menghubungi Hotline iCitra di 03 8922 4848 untuk sebarang pertanyaan,” katanya melalui satu hantaran di Facebook.

Pada 28 Jun, kerajaan melalui KWSP memperkenalkan kemudahan pengeluaran baharu iaitu i-Citra bagi meringankan beban kewangan ahli yang terjejas akibat Perintah Kawalan Pergerakan (PKP) yang dilaksanakan kerajaan.

Perdana Menteri, Tan Sri Muhyiddin Yassin berkata, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan ahli.

Menurutnya, pelaksanaan i-Citra dijangka dapat menyalurkan RM30 bilion kepada rakyat untuk menampung keperluan harian.


Bantahan dikemukakan terhadap permohonan Rosmah gugur Sri Ram

Pihak pendakwaan tetap memfailkan bantahan terhadap permohonan Datin Seri Rosmah Mansor untuk menggugurkan Datuk Seri Gopal Sri Ram sebagai Timbalan Pendakwa Raya Kanan dalam kes pengubahan wang haram dan gagal mengisytiharkan pendapatan kepada Lembaga Hasil Dalam Negeri (LHDN).

Rosmah sebelum ini sekali lagi memohon untuk menyingkirkan Sri Ram yang disifatkan pasukan pendakwaan satu penyalahgunaan proses mahkamah.

Dalam prosiding di Mahkamah Tinggi hari ini, Sri Ram berkata, pihaknya hanya menerima afidavit melalui permohonan pembelaan untuk menggugurkan beliau pada Isnin lalu, dan memerlukan masa untuk menjawab afidavit berkenaan.
Beliau berkata, pihaknya akan menghujahkan bahawa Mahkamah Tinggi tiada bidang kuasa untuk mendengar permohonan itu kerana apa yang dipohon oleh Rosmah adalah di dalam bentuk perisytiharan.

“Oleh itu, permohonan berkenaan perlu dibuat melalui semakan kehakiman dan bukannya melalui permohonan prosiding jenayah.

“Kami dengan itu menyatakan ia adalah satu penyalahgunaan proses mahkamah…. Kami akan memfailkan afidavit balasan petang ini,” katanya.

Hakim Mohamed Zaini Mazlan kemudian menangguhkan prosiding hari ini dan menetapkan pendengaran permohonan itu pada 17 Februari depan.

Mohamed Zaini turut menetapkan tarikh sama bagi mendengar permohonan Rosmah untuk menggugurkan beliau (Mohamed Zaini) daripada mendengar kes itu dan permohonan menangguhkan prosiding sehingga rayuannya untuk membatalkan pertuduhan berkenaan diputuskan mahkamah rayuan.

Dalam permohonan untuk menggugurkan Sri Ram, Rosmah dalam afidavitnya, berkata Peguam Negara, Tan Sri Idrus Harun bertindak melangkaui bidang kuasanya apabila melantik Sri Ram untuk menerajui siasatan berkaitan skandal 1Malaysia Development Berhad (1MDB) dan melakukan pendakwaan ke atas mereka yang terbabit.

Rosmah berkata, selepas meneliti surat pelantikan Sri Ram sebagai timbalan pendakwa raya kanan mengikut Seksyen 376(3) Kanun Acara Jenayah bertarikh 8 Julai 2020, didapati pelantikan itu tidak merujuk kepada kes pengubahan wang haram dan LHDN yang dihadapinya.

Beliau berkata, jika pun mahkamah berpendapat Idrus bertindak secara teratur selaras dengan kuasa statutorinya, Sri Ram masih bukan individu yang sesuai dan wajar untuk menjalankan pendakwaan kes itu kerana berdasarkan surat pelantikan, adalah jelas beliau terbabit dalam proses siasatan.

Pada 4 Oktober 2018, Rosmah, 69, mengaku tidak bersalah di Mahkamah Sesyen di sini atas 12 pertuduhan membabitkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.

Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.

Bagi pertuduhan berkaitan LHDN, Rosmah didakwa gagal mengemukakan penyata pendapatan seperti mana yang diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Pasport Zahid dipulangkan, boleh jalani rawatan di Jerman

Mahkamah Tinggi Shah Alam membenarkan permohonan Datuk Seri Dr Ahmad Zahid Hamidi yang menghadapi 40 pertuduhan menerima rasuah berhubung Sistem Visa Luar Negara (VLN) daripada syarikat Ultra Kirana Sdn Bhd (UKSB) supaya pasportnya dikembalikan sementara bagi membolehkan beliau menerima rawatan di Munich, Jerman.

Menurut laporan Bernama, permohonan itu dibuat pagi ini di Mahkamah Tinggi Shah Alam di hadapan Hakim Datuk Mohd Yazid Mustafa.

Datuk Ahmad Zaidi Zainal, yang mewakili bekas Timbalan Perdana Menteri itu memaklumkan permohonan tersebut adalah perkara sama yang dibuat anak guamnya yang menderita sakit belakang serta leher dan perlu mendapatkan rawatan daripada pakar terkemuka Jerman, di Mahkamah Tinggi Kuala Lumpur minggu lalu.

“Kita memohon pelepasan sementara pasportnya bagi mendapatkan rawatan di Jerman untuk kecederaan, sama seperti permohonannya di Mahkamah Tinggi Kuala Lumpur.. yang kat sini dah bagi,” katanya ketika ditemui media di sini hari ini.

Ahmad Zaidi berkata, pelepasan sementara pasport itu tidak akan mengganggu tarikh perbicaraan Ahmad Zahid yang ditetapkan pada 22 Oktober ini.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa sebagai menteri sama mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Pada 7 Oktober lalu, media melaporkan Ahmad Zahid yang berdepan 47 pertuduhan pengubahan wang haram, pecah amanah dan rasuah, memohon di Mahkamah Tinggi Kuala Lumpur supaya pasportnya diserahkan sementara bagi membolehkannya ke Munich, Jerman untuk mendapat rawatan.

Peguam Hamidi Mohd Noh yang mewakili Ahmad Zahid memaklumkan Hakim Mahkamah Tinggi, Datuk Collin Lawrence Sequerah bahawa anak guamnya yang menderita sakit belakang dan leher perlu mendapatkan rawatan daripada pakar terkemuka di Munich.

Hamidi memaklumkan Ahmad Zahid memohon pasportnya diserahkan pada 26 Oktober ini dan akan memulangkannya pada 21 November ini.


Naratif beli hotel di Bali tak relevan: Peguam Zahid

Mahkamah Tinggi Kuala Lumpur hari ini diberitahu satu daripada pertuduhan terhadap bekas Timbalan Perdana Menteri Datuk Seri Dr Ahmad Zahid Hamidi atas dakwaan penyelewengan dana Yayasan Akalbudi (YAB) tidak menyatakan perjanjian jual beli sebuah hotel di Bali, Indonesia.

Peguam Hisyam Teh Poh Teik, yang mewakili Zahid, berkata perkara itu sama sekali tidak relevan dengan pertuduhan tersebut, apabila pihak pendakwaan mendakwa sebahagian daripada dana RM17.9 juta itu disalahgunakan untuk urusan pembelian saham.

“Setakat pertuduhan berkenaan, tidak dinyatakan mengenai penjualan saham daripada Tan Sri Abdul Rashid Manaf (saksi pendakwaan ke-83), tidak disebut mengenai Ri-Yaz Assets (Ri-Yaz Assets Sdn Bhd), tidak dinyatakan mengenai Datuk Mohammad Shaheen Shah Mohd Sidek (saksi pendakwaan ke-84), tidak disebut mengenai pembelian hotel di Bali dan tidak disebutkan perjanjian jualan (saham).

“Yang Arif, semua keterangan yang dikemukakan oleh Tan Sri Rashid, Datuk Mohammad Shaheen Shah adalah tidak relevan dengan pertuduhan itu,” kata Hisyam lapor Bernama.

Hisyam berkata demikian dalam hujahan balasnya di akhir kes pendakwaan terhadap Zahid, yang menghadapi 47 pertuduhan pecah amanah jenayah (CBT), rasuah dan pengubahan wang haram membabitkan dana YAB.

“Naratif yang dikemukakan oleh pihak pendakwaan, bukti (yang dikemukakan pihak pendakwaan) adalah tidak relevan,” katanya.

Minggu lalu, pihak pendakwaan memberitahu mahkamah bahawa pengeluaran RM17.9 juta daripada dana YAB antara lain adalah untuk memudahkan anak perempuannya membeli sebuah hotel butik di Bali.

Anak sulung Zahid, Datuk Nurulhidayah berminat untuk mengambil alih saham Ri-Yaz Asset Sdn Bhd dan mengusahakan hotel itu.

Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.

Bagi 12 tuduhan CBT, Zahid didakwa telah menggunakan dana tersebut untuk membuat pembayaran bil kad kredit peribadi, polisi insurans dan lesen kenderaan peribadinya, selain kiriman wang kepada firma guaman dan sumbangan kepada persatuan bola sepak Polis Diraja Malaysia (PDRM).

Beliau didakwa melakukan kesalahan itu di cawangan Affin Bank Jalan Bunus off Jalan Masjid India di sini, antara 13 Jan 2014 dan 23 Dis 2016. Pertuduhan dibuat mengikut Seksyen 409 Kanun Keseksaan yang membawa hukuman penjara dua hingga 20 tahun serta sebatan dan denda, jika sabit kesalahan.

Perbicaraan di hadapan Hakim Datuk Collin Lawrence Sequerah bersambung 22 Nov selepas Zahid kembali dari Munich, Jerman untuk rawatan perubatannya.


Mat Sabu sudah tak tahan dikecam selepas bersama UMNO: Tuan Ibrahim

Dakwaan kononnya PAS akan kembali bersama DAP dibuat kerana Presiden Parti Amanah, Datuk Seri Mohamad Sabu sudah tidak larat dikecam penyokongnya sendiri.

Mohamad atau dikenali sebagai Mat Sabu terpaksa menahan dirinya yang dikecam teruk kerana kini sudah menjadi sahabat baik dengan UMNO walaupun sebelum ini paling lantang dalam melawan musuh politik mereka itu, kata Datuk Seri Tuan Ibrahim Tuan Man.

Timbalan Presiden PAS itu berkata, Mat Sabu kini cuba merasionalkan hubungan mereka dengan UMNO dan kini dia mahu mengata parti lain pula.

“Saya fikir, itu hanya sekadar mahu memujuk hatinya sahaja. Sebelum ini dia juga yang selalu menghentam UMNO dengan mengatakan UMNO sebagai parti penyamun, namun tiba-tiba hari ini dia bersekongkol dengan UMNO.

“Jadi mungkin kenyataan beliau itu adalah untuk menenangkan jiwa dia yang kini diserang dan ditempelak oleh penyokong dia sendiri dan orang ramai di luar sana,” katanya dipetik laporan BH.

Tuan Ibrahim menjelaskan, kerjasama politik bagi PAS adalah kerjasama dalam perkara yang berlandaskan prinsip parti sahaja.

“Sebelum ini PAS juga pernah bekerjasama dengan DAP dan PAS sudah tahu apa yang berlaku atau gerak kerja yang diamalkan oleh DAP.

“PAS tetap menolak kerjasama dengan DAP sebagaimana yang menjadi pendirian parti sebelum ini dan itu juga adalah pendirian PAS dalam Perikatan Nasional (PN) sehingga sekarang,” katanya lagi.

Kelmarin, Mata Sabu ketika berucap pada Ceramah Jelajah Madani Kedah 2023 di Kubur Panjang, Pendang, berkata tidak mustahil jika PAS akan kembali bekerjasama dengan DAP pada waktu terdekat.


Kes dijangka turun ke paras 1,000 sehari pada Oktober

Ketika 17,105 kes baharu dilaporkan hari ini, Kementerian Kesihatan (KKM) mengunjurkan jangkitan harian Covid-19 di seluruh negara akan turun kepada 1,000 kes sehari pada Oktober setelah majoriti populasi melengkapkan dua dos vaksin.

Ketua Pengarah Kesihatan Tan Sri Dr Noor Hisham Abdullah bagaimanapun mengingatkan KKM juga menjangkakan tahap kemuncak jangkitan Covid-19 di seluruh negara bakal berlaku pada pertengahan September.

“Rekod kes harian paling tinggi dicatatkan sebanyak 17,786 pada 31 Julai 2021. Berdasarkan unjuran KKM, kes harian kekal sekitar 17,000 sehari.

“Namun, kes harian diunjur turun kepada 1,000 kes sehari pada Oktober. Kes diunjur terus turun apabila majoriti populasi penduduk Malaysia lengkap divaksin.

“Setakat hari ini, 22 peratus populasi melengkapkan dua dos suntikan vaksin, di mana 30.7 penduduk dewasa melengkapkan dua dos,” katanya dalam kenyataan hari ini.

Beliau berkata dalam tempoh dua minggu lalu bermula 20 Julai hingga 2 Ogos 2021 kes baharu yang dicatatkan menunjukkan trend mendatar, sementara kadar kebolehjangkitan pula semakin menurun.

Dr Noor Hisham juga memaklumkan dalam tempoh 24 jam sehingga 12 tengah hari tadi, jangkitan baharu meningkat semula kepada 17,105 kes menjadikan kumulatif kepada 1,163,291 kes, berbanding 15,764 kes yang direkodkan semalam.

Berdasarkan data dikeluarkan KKM, 10 daripada 16 negeri dan wilayah merekodkan peningkatan dengan Kuala Lumpur dan Kelantan mencatatkan lonjakan yang tinggi.

Kuala Lumpur hari ini merekodkan 2,309 kes berbanding 1,536 jangkitan semalam, manakala Kelantan daripada 552 kes kepada 915 jangkitan, naik dua hari berturut-turut.

Sementara itu Sarawak, Pulau Pinang, Perak, Pahang, Melaka, Johor, Putrajaya dan Terengganu juga mencatatkan peningkatan.


Kes Lokman Adam buat kenyataan jelik terhadap Ismail Sabri dibicara Sept

Perbicaraan kes Ahli Majlis Kerja Tertinggi UMNO Datuk Lokman Noor Adam yang didakwa atas dua pertuduhan membuat dan memulakan komunikasi jelik terhadap Datuk Seri Ismail Sabri Yaakob dan kerajaan akan bermula September ini, di Mahkamah Sesyen di sini.

Hakim Priscilla Hemamalini Nadarajan menetapkan tarikh 5, 6, 7, 11 dan 18 Sept serta 9,10,11, 23 dan 24 Okt sebagai tarikh perbicaraan selepas mendengar permohonan daripada Pengarah Pendakwaan Kuala Lumpur Datin Kalmizah Salleh pada sebutan kes tersebut hari ini, menurut laporan Bernama.

“Hari ini ditetapkan untuk sebutan kes dan pihak kami dimaklumkan representasi difailkan pihak pembelaan Lokman masih di Jabatan Peguam Negara (AGC).

“Pada tarikh sebutan seterusnya, pihak kami akan menyerahkan sekali penyataan saksi,” katanya dengan turut memaklumkan pihaknya akan memanggil 10 saksi pendakwaan untuk perbicaraan tersebut.

Peguam Logen Eskander yang mewakili Lokman tidak membantah tarikh perbicaraan tersebut.

Priscilla kemudian menetapkan 1 Ogos ini bagi mengetahui perkembangan status representasi yang difailkan pembelaan.

Pada 1 Sept tahun lalu, Lokman, 50, selaku Orang Kena Saman (OKS) mengaku tidak bersalah terhadap kedua-dua pertuduhan itu yang didakwa dilakukan melalui aplikasi Facebook atas nama profil “Lokman Noor Adam Official” dengan niat untuk menyakitkan hati orang lain.

Mengikut pertuduhan pertama membabitkan bekas Perdana Menteri, Lokman didakwa melakukan perbuatan itu pukul 11.16 malam pada 20 Ogos 2022 yang kemudiannya hantaran itu dibaca pada 8.15 pagi, 24 Ogos tahun sama di Mutiara Villa Jalan Tung Shin, Bukit Bintang di sini.

Bagi pertuduhan kedua pula, Lokman dituduh melakukan perbuatan sama terhadap kerajaan pukul 10.28 malam, 22 Ogos tahun sama dan pautan itu kemudian dibaca pukul 11.30 pagi pada 23 Ogos di sebuah restoran di Jalan Sentul di sini.

Pertuduhan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara sehingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.


Pemilik kilang digesa buka PPV sendiri, kata PM

Perdana Menteri Datuk Seri Ismail Sabri Yaakob hari ini menegaskan agar semua pemilik kilang yang mempunyai pekerja asing menjadikan premis mereka sebagai pusat pemberian vaksin (PPV), ia bagi mengurangkan risiko penularan jangkitan Covid-19 dikalangan pekerjanya.

Menerusi satu hantaran di laman Facebook beliau, Ismail Sabri berkata kilang-kilang seharusnya menyumbang kepada percambahan ekonomi dan bukan menjadi pusat penyebaran Covid-19.

“Saya juga telah berjumpa dan berbincang dengan Ketua Setiausaha Kementerian Kesihatan dan Ketua Pengarah Kesihatan supaya pekerja asing tidak lagi perlu beratur dan menyebabkan kesesakan di PPV sebaliknya hanya mendapatkan vaksin di tempat mereka bekerja.

“Pendirian kerajaan adalah jelas dan tegas bahawa sesebuah kilang itu hanya dibenarkan untuk beroperasi semula setelah mencapai 80 peratus kadar vaksinasi,” katanya lapor Bernama.

Beliau berkata pemberian vaksin secara pandu lalu juga akan dipertingkat dalam masa terdekat supaya rakyat tidak perlu menunggu lama, cukup sekadar 15 minit di dalam kereta dan boleh terus mendapatkan dos suntikan.


Kes baharu melepasi 5,000

Jumlah jangkitan harian Covid-19 di seluruh negara dalam tempoh 24 jam sehingga 12 tengah hari tadi meningkat semula berbanding tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,020 kes baharu dilaporkan – naik sedikit berbanding 4,965 kes semalam.

Beliau berkata kes baharu itu menjadikan jumlah kumulatif positif sejak pandemik Covid-19 menular di negara ini awal tahun lalu kepada 2,673,019 kes.

Sehingga semalam seramai 2,576,870 pesakit dilaporkan sembuh, dan 30,718 pesakit meninggal dunia, termasuk 6,216 yang meninggal di luar hospital atau brought in death (BID).

Terdahulu beliau juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam bagi seluruh negara kekal sebanyak 0.99.

Enam negeri merekodkan Rt melebihi 1.00 dengan Perlis kekal pada Rt 1.13 tertinggi berbanding negeri-negeri lain.

Sementara Labuan pula mencatat Rt 1.06 diikuti masing-masing 1.03 bagi Pulau Pinang dan Melaka; Negeri Sembilan (1.01); dan Pahang (1.00).

Negeri-negeri lain mencatat Rt antara 0.71 hingga 0.99.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Rakus pertahan DAP, UMNO boleh hilang sokongan akar umbi, tegur Isham

Parti keramat Melayu, UMNO berdepan risiko kehilangan sokongan akar umbi jika terus-menerus membuat desakan agar ahlinya menyokong calon DAP pada pilihan raya negeri (PRN), akan datang.

Ahli Majlis Kerja Tertingginya (MKT), Isham Jalil berkata walaupun UMNO berada dalam kerajaan campuran bersama DAP namun katanya hati akar umbi tetap perlu dijaga kerana permusuhan selama 60 tahun antara dua parti itu tidak boleh dilenyapkan dengan sekelip mata.

“Hubungan UMNO-DAP ini sensitif. Perbalahan UMNO-DAP selama 60 tahun, ia tak boleh dalam enam bulan awak macam ini (petik jari) suruh DAP jadi kawan baik, saya rasa itu tidak masuk akal.

“Kita tak boleh hilang undi asas kita. Kita nak kejar undi orang (DAP), undi sendiri yang dikendong hilang, kita habis nanti. Puji melambung DAP itu tak payahlah, nanti penyokong kita kecil hati dan jadi masalah kepada kita. Hentikan suruh orang kita undi DAP.

“Calon DAP tidak perlu undi Melayu untuk menang. Yang jadi masalah kawasan PKR dan Amanah juga kawasan kita (UMNO) bertanding,” katanya.

Baru-baru ini, Ahli MKT UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Dalam pada itu, beberapa pemimpin UMNO lain turut menyifatkan seruan itu tidak salah kerana kini mereka bersama DAP dalam kerajaan campuran.

Isham turut mengingatkan keputusan PRN di enam buah negeri itu penting sebagai cerminan kekukuhan kerajaan campuran itu yang dibentuk dengan Paktan Harapan (PH) selepas tiada parti yang memenangi majoriti pada PRU-15 lalu.

“Jika eksperimen ini tak menjadi, apa akan jadi? Kita bermasalah, kerajaan perpaduan pun bermasalah.

“Agihan kerusi antara parti sekutu dalam kerajaan perpaduan khususnya antara komponen PH dan UMNO juga akan menunjukkan sejauh mana mereka ikhlas dengan kita,” katanya.

Bekas ketua penerangan UMNO itu juga mengatakan kerajaan perpaduan yang dibina BN dengan PH itu masih rapuh kerana ideologinya berbeza.

“Gabungan yang bertahan perlu berasaskan ideologi tapi sekarang ia bertentangan. DAP dan PH ini ideologinya liberal memperjuangkan asimilasi, kita UMNO perjuangkan integrasi.

“Asimilasi itu orang minoriti perlu asimilate golongan majoriti. Kita tak buat begitu. Kalau tanya orang Cina dan India pun mereka tak mahu diasimilasi ini seperti yang berlaku di Indonesia, nama pun kena buang,” katanya.

Beliau tidak mahu UMNO menerima nasib seperti parti Liberal Demokrat di United Kingdom pada 2015 yang ditolak penyokongnya selepas bergabung dengan parti musuh, Konservatif untuk membentuk kerajaan pada 2010.

“Nick Clegg gagal kekalkan sokongan penyokong tegar dan hilang 49 kerusi pada pilihan raya 2015 selepas lima tahun bergabung dengan Konservatif. Tinggal lapan kerusi saja.

“Jadi kita tak nak perkara ini berlaku kepada UMNO, sebab itu saya kata perkara ini perlu dilihat dengan berhati-hati,” katanya.


Empat parti mahu sertai GRS

Empat lagi parti tempatan di Sabah menyatakan hasrat untuk menyertai Gabungan Rakyat Sabah (GRS) bersama lima parti yang telah membentuk gabungan itu, kata Pengerusi GRS Datuk Seri Hajiji Noor.

Ketua Menteri Sabah itu berkata permohonan daripada kesemua parti berkenaan akan dibincang dan dipertimbang dalam GRS sebelum membuat keputusan.

Bagaimanapun beliau tidak menamakan parti tersebut.

“Ini bermakna bahawa apa yang kita (GRS) lakukan selama ini sejak mendapat mandat rakyat (Pilihan Raya Negeri) telah memikat hati kawan-kawan lain daripada parti yang lain (mahu sertai GRS).

“Kalau tidak, mereka (parti) tidak akan memohon untuk sertai GRS, mungkin inilah yang dikehendaki oleh rakyat ingin melihat satu gabungan yang kuat untuk memerintah Sabah di masa akan datang,” katanya ketika berucap pada majlis makan malam bersama Armada Bersatu Sabah di sini malam tadi.

Hajiji berkata GRS adalah parti yang sentiasa mahu mewujudkan keharmonian dalam kalangan parti komponen gabungan itu yang bersama-sama memberi perkhidmatan terbaik untuk rakyat.

GRS dianggotai lima parti iaitu Bersatu Sabah, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO), selain membentuk kerjasama dengan Barisan Nasional (BN) dalam mentadbir kerajaan Sabah.

Sebelum ini dilaporkan Parti Kesejahteraan Demokratik Masyarakat (KDM), Parti Liberal Demokratik (LDP) dan Parti Cinta Sabah (PCS) telah memohon menyertai GRS. – Bernama


64 peratus projek besar di Pulau Pinang sangkut EIA

Jabatan Alam Sekitar (JAS) Pulau Pinang mengesahkan hanya 36 peratus projek berskala besar di negeri itu yang mematuhi laporan penilaian impak alam sekitar (EIA).

Pengarahya, Sharifah Zakiah Syed Sahab berkata angka premis atau projek tertakluk di bawah aktiviti Perintah Kualiti Alam Sekeliling 2015 yang tidak mematuhi EIA itu agak tinggi termasuk projek kuari.

“Daripada 85 premis atau projek yang aktif dengan kerja-kerja di lapangan sedang berlangsung kita didapati hanya 36 peratus iaitu 31 pemeriksaan (projek) mematuhi EIA.

“Sebanyak 64 peratus atau 54 pemeriksaan (projek) tidak mematuhi EIA dan jumlahnya agak tinggi,” katanya pada sidang akhbar selepas merasmikan Seminar ‘EIA Role In Sustainable Development’ sempena Hari Alam Sekitar Negara Peringkat Pulau Pinang di Seberang Jaya, hari ini lapor Sinar Harian.

Menurutnya, antara pelanggaran EIA yang dikesan dilakukan pemaju adalah gagal memastikan projek dilaksanakan mematuhi peraturan ditetapkan dari segi pengurusan kualiti udara, air dan buangan terjadual.

Katanya, sekiranya pelepasan air dibuat tanpa mengikut syarat dan tidak membuat kawalan hakisan serta kelodak di tapak, ia boleh mengakibatkan bencana alam seperti banjir.

Dalam pada itu, Sharifah Zakiah berkata pihaknya telah mengeluarkan 23 kompaun, 16 notis arahan dan tujuh tindakan mahkamah.

Katanya, secara keseluruhan JAS negeri telah menjalankan 1,265 pemeriksaan penguatkuasaan ke atas premis termasuk projek yang mendapat kelulusan EIA dari awal tahun ini hingga Isnin lalu.

Daripada penguatkuasaan keseluruhan yang dijalankan itu, sebanyak 743 pemeriksaan (58 peratus) patuh manakala 522 pemeriksaan (42 peratus) tidak patuh.


Menteri nafi keluar kenyataan gesa makan itik kerana harga ayam mahal

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi menafikan dakwaan beliau menggesa pengguna di negara ini untuk memakan itik sementara kerajaan mengkaji kenaikan harga ayam.

Nanta berkata beliau tidak pernah mengeluarkan kenyataan seperti itu yang tidak sensitif dan seperti mempersendakan rakyat yang sedang dalam kesusahan.

“Sebagai seorang yang datang dari kawasan pedalaman di Kapit Sarawak, isu-isu seperti ini sememangnya amat dekat di hati saya dan bukanlah sesuatu yang boleh dipermainkan.

“Saya dan semua warga KPDNHEP (Kementerian Perdagangan Dalam Negeri dan Hal Ehwal Pengguna) amat mengambil serius isu kenaikan harga barangan yang menekan rakyat. Sebagai menteri, tentunya saya sentiasa berusaha mencari jalan penyelesaian bagi isu seumpama ini,” katanya lapor Bernama dalam kenyataan yang dimuat naik dalam laman Facebook beliau hari ini.

Kenyataan itu dibuat susulan satu gambar tular menunjukkan Nanta menggesa pengguna di Malaysia untuk memakan itik sementara kerajaan mengkaji kenaikan harga ayam.

Sementara itu, Nanta berkata usaha mencari jalan penyelesaian masalah harga barang memerlukan masa kerana melibatkan pelbagai kementerian dan agensi lain sebelum kerajaan dapat memberikan satu penyelesaian.

Beliau berkata isu kenaikan harga barangan sememangnya membelenggu dunia dan bukan sahaja Malaysia.

“Ini adalah kesan daripada penularan wabak COVID-19 yang telah melumpuhkan aktiviti ekonomi sejak sekian lama.

“Saya mohon kepada semua Keluarga Malaysia, janganlah kita mengeruhkan lagi keadaan dengan menyebarkan perkara-perkara berunsur fitnah seperti ini,” katanya.


Bantuan RM1,000 setiap isi rumah mangsa banjir akan disalurkan: PM

Setiap isi rumah yang terjejas akibat bencana banjir besar yang melanda negara akan menerima bantuan berjumlah RM1,000, umum Datuk Seri Ismail Sabri Yaakob.

Perdana Menteri berkata setiap isi rumah layak menerima wang bantuan tersebut walaupun mereka tidak berpindah ke Pusat Pemindahan Sementara (PPS), peruntukan tersebut termasuk dalam dana RM100 juta yang disediakan kerajaan bagi membantu mangsa banjir.

“Kerajaan telah memperuntukkan sebanyak RM100 juta untuk aktiviti pemulihan pasca banjir bagi membaik pulih rumah dan infrastruktur yang rosak.

“Bantuan Wang Ihsan sebanyak RM1,000 diberikan kepada setiap ketua isi rumah yang terjejas akibat banjir sama ada yang berpindah ke Pusat Pemindahan Sementara (PPS) atau tidak,” katanya dalam kenyataan hari ini.

Bagi membantu usahawan yang terjejas pula, kerajaan juga akan memberi pembiayaan kewangan ehingga RM5,000 melalui Bank Simpanan Nasional (BSN) tanpa faedah atau keuntungan dengan tempoh bayaran yang bermula hanya selepas enam bulan perjanjian pembiayaan ditandatangani.

Jelasnya, syarikat pelaburan berkaitan kerajaan (GLIC) dan syarikat berkaitan kerajaan (GLC) bersetuju menyumbang sebanyak RM50.8 juta bagi membantu usaha menangani bencana banjir dan usaha pemulihan pasca banjir.

Beliau berkata, ia adalah peningkatan lebih 100 peratus berbanding jumlah RM25 juta yang diumumkan semalam.

“GLIC dan GLC yang menyumbang ini termasuklah Petronas; Yayasan Petronas; Khazanah Nasional dan Yayasan Hasanah; Yayasan Sime Darby; CIMB; Celcom; Telekom Malaysia; Yayasan UEM; dan Kumpulan Wang Simpanan Pekerja (KWSP).

“Dengan geran kerajaan sebanyak RM25 juta, ini bermakna dana untuk usaha menangani impak banjir dan pemulihan pasca-banjir adalah RM75.8 juta,” katanya.

Sementara itu, Perdana Menteri berkata, kerajaan bersetuju memberikan dua bulan pengecualian sewa kepada penyewa SME Bank’s Entrepreneur Premises Complex yang terjejas akibat banjir.

Katanya, kerajaan melalui SME Bank juga akan memudah cara permohonan penstrukturan semula pinjaman yang terjejas akibat banjir.

Selain itu, kata beliau, kerajaan turut memperuntukkan sebanyak RM30 juta untuk Pinjaman Pemulihan Banjir melalui TEKUN Nasional.

“Koperasi yang terjejas juga akan dibantu melalui Bantuan Kecemasan Koperasi Suruhanjaya Koperasi Malaysia sehingga RM30,000,” katanya.

Ismail Sabri turut memberitahu, isu banjir di Taman Seri Muda, Shah Alam perlu diselesaikan dengan kadar segera, justeru, beliau mengarahkan semua agensi mengatur kerja dengan lebih agresif untuk membantu mangsa banjir di sana.

Sehingga petang ini, katanya, sebanyak 41 bot, 16 lori serta aset-aset lain digerakkan ke Taman Seri Muda dengan kekuatan anggota pasukan penyelamat seramai 321 orang.

“Saya telah mengarahkan Kementerian Alam Sekitar dan Air menerusi Jabatan Pengairan dan Saliran (JPS) untuk menggerakkan segera 20 aset pam mudah alih ke kawasan yang terjejas, tambahan kepada empat buah pam sedia ada.

“Ini bertujuan mengepam air dari kawasan yang mengalami banjir genang (yang biasa dikenali sebagai banjir termenung) ke sungai yang berhampiran. Pam-pam tambahan yang diperoleh daripada pelbagai agensi termasuk yang dimiliki JPS Selangor akan digunakan untuk mengalirkan air genang ke Sungai Kelang,” katanya.

Sementara itu, Perdana Menteri turut bersetuju dengan cadangan supaya beberapa bahagian benteng sungai dipecahkan atau ditebuk buat sementara untuk mengalirkan air genang segera keluar ke sungai dan lokasi penebukan sedang dimuktamadkan.

Pada masa sama, beliau berkata, kerajaan mengalu-alukan sekiranya ada pertubuhan bukan kerajaan (NGO) mahu menghulurkan bantuan kepada mangsa banjir tetapi perlu merujuk kepada Pusat Pengurusan Bencana Daerah terlebih dahulu.


Ringgit jatuh lagi menghampiri RM4.7O berbanding dolar

Nilai Ringgit mengekalkan tren kejatuhan apabila sekali lagi ditutup rendah hari ini berbanding dolar Amerika Syarikat (AS).

Pada jam 6 petang, mata wang tempatan susut kepada 4.6380/6425 berbanding dolar AS daripada penutupan semalam pada 4.6285/6310.

Ringgit pada sesi awal dagangan hari ini dibuka tinggi berbanding semalam tetapi jatuh kemudiaannya selepas sentimen pasaran terus memihak kepada dolar disebabkan ketidaktentuan global, kata seorang penganalisis.

Mata wang tempatan dibuka lebih tinggi sedikit pada 4.6250/6290 berbanding dolar AS.

Kejatuhan nilai ringgit kini yang terburuk untuk tempoh 24 tahun dan ia berlaku semasa era pentadbiran seorang Perdana Menteri UMNO.

Selain itu, keadaan politik negara juga dilihat tidak stabil susulan tekanan berterusan daripada pemimpin atasan UMNO yang mahu pilihan raya umum diadakan dengan segera pada tahun ini juga.


Keputusan kes tuntutan palsu RM38.4 juta bekas SUB KBS ditangguhkan lagi

Keputusan melibatkan kes rasuah bekas Setiausaha Bahagian Kewangan, Kementerian Belia dan Sukan (KBS), Otman Arshad ditangguhkan lagi sehingga 6 Julai nanti.

Sepatutnya keputusan tersebut ditetapkan pada 19 Mei 2023 (Jumaat), bagaimanapun Hakim Mahkamah Sesyen Kuala Lumpur
Kamarudin Kamsun memaklumkan belum bersedia mengumumkan sama ada tertuduh disabitkan atau disabitkan dibebaskan daripada pertuduhan rasuah dan pengubahan wang haram 11 tahun lalu.

Kes itu sudah berlangsung selama tujuh tahun sejak Otman, 64, didakwa pada pada 31 Mac 2016 manakala pihak pembelaan menutup kes pada 29 November 2022 setelah mengemukakan keterangan tertuduh yang merupakan satu-satunya saksi pembelaan.

Otman didakwa atas 32 pertuduhan salah guna kedudukan dan mengemukakan tuntutan palsu membabitkan nilai RM38.4 juta.

Kejadian didakwa dilakukan di Pejabat Majlis Sukan Negara, Kompleks Sukan Negara, Bukit Jalil di sini di antara 28 Februari 2012 dan 18 November 2015.

Hakim berkenaan menyatakan beliau perlu meneliti beberapa perkara sebelum membuat keputusan kes berkenaan dan mengarahkan tarikh baharu ditetapkan.

Peguam Muhammad Rafique Rashid Ali yang mewakili Otman dan Timbalan Pendakwa Raya Norzilati Izhani Zainal @ Zainol tidak membantah tarikh tersebut.

Prosiding itu ditangguhkan sebanyak empat kali termasuk hari ini. Keputusan sepatutnya diumumkan pada 30 Mac lalu namun ditangguhkan kepada 19 April kerana pihak pembelaan memohon masa memfailkan hujahan tambahan.

Pada 19 April, kes sekali lagi ditangguhkan sehingga 12 Mei selepas mahkamah membenarkan permohonan pihak pembelaan atas alasan yang sama.

Bagaimanapun, pada 12 Mei, kes ditangguhkan ke hari ini kerana mahkamah tidak bersidang pada hari tersebut.


Tiga dos AstraZeneca berkesan lawan Omicron: Kajian Oxford

Tiga dos vaksin Covid-19 AstraZeneca dilaporkan berkesan dalam menangani penularan varian Omicron, kata syarikat farmaseutikal itu hari ini, memetik data daripada kajian makmal Universiti Oxford.

Penemuan daripada kajian itu, yang belum diterbitkan dalam jurnal perubatan untuk semakan pakar lain, sepadan dengan hasil daripada saingan mereka, Pfizer-BioNTech dan Moderna yang juga mendapati bahawa suntikan dos ketiga berkesan terhadap Omicron.

Kajian mengenai vaksin AstraZeneca, Vaxzevria, menunjukkan bahawa selepas tiga dos vaksin, tahap peneutralan terhadap Omicron secara amnya serupa dengan varian Delta selepas dua dos.

Syarikat yang disenaraikan di bursa saham London itu berkata penyelidik Universiti Oxford yang menjalankan kajian itu adalah bebas daripada mereka yang bekerja dengan AstraZeneca.

“Memandangkan kami lebih memahami Omicron, kami percaya kami akan mendapati bahawa tindak balas sel T menyediakan perlindungan tahan lama terhadap penyakit yang teruk dan kemasukan ke hospital,” kata Ketua Penyelidikan dan Pembangunan Biofarmaseutikal AstraZeneca, Mene Pangalos, merujuk kepada komponen kritikal sistem imun yang bertindak balas untuk melawan jangkitan.

Tahap antibodi melawan Omicron selepas suntikan penggalak adalah lebih tinggi daripada antibodi individu yang telah dijangkiti dan pulih secara semula jadi daripada Covid-19, kata pembuat ubat Inggeris-Sweden itu.

Walaupun data awal memberi kesan positif kepada syarikat itu, AstraZeneca berkata mereka sedang bekerjasama dengan rakan kongsinya Universiti Oxford untuk menghasilkan vaksin yang disesuaikan untuk Omicron, menyertai usaha serupa daripada pembuat vaksin lain.

Kajian Oxford menganalisis sampel darah daripada mereka yang dijangkiti Covid-19, mereka yang divaksin dengan dua dos dan dos penggalak, dan mereka yang sebelum ini dijangkiti dengan varian lain yang membimbangkan. Ia termasuk sampel daripada 41 individu yang diberi tiga dos Vaxzevria.

Saintis dan kerajaan seluruh dunia kini sedang berusaha untuk menangani penularan Omicron dengan memperluaskan pemberian vaksin dan terapi, setelah varian itu kini dilaporkan akan menjadi dominan. – Agensi


Portal lapor PM diberi pilihan sama ada bubar Parlimen atau dipecat UMNO

Perdana Menteri Datuk Seri Ismail Sabri Yaakob diberi pilihan sama ada memilih untuk membubarkan Parlimen segera atau berdepan pemecatan dari UMNO, menurut laporan sebuah portal.

Portal Malaysiakini dalam laporannya mendakwa Ismail Sabri ditekan semasa mesyuarat Biro Politik UMNO berlangsung baru-baru ini dengan penuh tegang, malah desakan bubar Parlimen dan sehingga ancaman pemecatan dibangkitkan dalam mesyuarat parti tersebut.

Menurut laporan itu lagi, majoriti pemimpin UMNO yang hadir semasa mesyuarat tersebut tidak berpuas hati selepas Datuk Seri Najib Razak dijatuhi hukuman penjara oleh Mahkamah Persekutuan pada Selasa lalu.

Memetik sumber yang tidak dinamakan, portal itu juga mendakwa suasana tegang sepanjang mesyuarat tersebut berlangsung sehingga ada yang meninggikan suara kepada Ismail Sabri.

“Ismail Sabri berdepan tekanan dalam mesyuarat itu berhubung hukuman penjara yang dikenakan terhadap Najib kerana dia tidak membantu atau campur tangan.

“Oleh itu perdana menteri digesa supaya segera mengadakan PRU ke-15, itu antara tuntutan pemimpin UMNO pada malam itu.

“Beliau juga diberi kata dua dan bakal berdepan tindakan lanjut, termasuk dipecat,” kata sumber dipetik portal itu.

Untuk rekod, Ismail Sabri juga dilaporkan hadir pada mesyuarat Biro Politik pada malam Rabu itu, sehari selepas Najib menjalani hukuman penjara 12 tahun.

Ismail Sabri sebelum ini pada Isnin tidak menghadiri taklimat bersama Ketua-Ketua Bahagian UMNO selepas dipanggil Zahid, ia sehari sebelum keputusan SRC International Sdn Bhd membabitkan Najib di Mahkamah Persekutuan.

Dijangka minggu ini para pemimpin utama UMNO akan lebih sibuk dan terpaksa bekerja lebih masa susulan “Raja Media Sosial” parti itu sudah berada dalam penjara; UMNO seakan hilang seorang jeneral yang sangat penting terutamanya untuk menghadapi Pilihan Raya Umum Ke-15 (PRU-15) yang boleh diadakan pada bila-bila masa atau sebelum September 2023.

Dalam perkembangan lain, UMNO juga akan mengadakan satu taklimat khas dengan jemputan rasmi dihantar kepada seluruh pemimpin akar umbi seluruh negara untuk hadir ke perhimpunan pada Sabtu.

Menurut sumber, perhimpunan pada Sabtu bakal digunakan Presiden UMNO, Datuk Seri Ahmad Zahid Hamidi sebagai referendum parti itu bagi mendesak Ismail Sabri segera membubarkan Parlimen dan memberi laluan PRU-15 diadakan.


Selepas perabot, tular peti besi dipindah dari Seri Perdana pula

Susulan pendedahan perabot yang dipindahkan dari kompleks Seri Perdana selepas diarahkan bekas Perdana Menteri (PM) Datuk Seri Najib Razak, kini tular pula gambar beberapa peti besi yang dipindahkan dari kediaman tersebut.

Bekas PM itu mengaku perabot itu dipindahkan dan disimpan dalam sebuah gudang, ia bagaimanapun tidak pasti sama ada peti besi yang dipindahkan itu juga turut disimpan dalam gudang yang sama itu.

Beberapa keping gambar tular menunjukkan peti besi besar dikeluarkan dari kompleks tersebut yang dipercayai dipindahkan selepas kekalahan kerajaan Barisan Nasional (BN) pada Pilihan Raya Umum Ke-14 lalu.

Kren juga terpaksa digunakan bagi membawa keluar peti besi tersebut keluar dari Seri Perdana kerana terlalu berat untuk diangkat.

Semalam, Najib mengakui membawa perabot keluar dari kompleks Seri Perdana dan masih disimpan di gudang dan sedia memulangkan perabot tersebut kepada kerajaan secara percuma kerana tidak digunakan langsung memandangkan masih berpuas hati dengan apa yang sudah ada di rumahnya.

“Ia tak digunakan langsung. Jika kerajaan ada niat, saya setuju untuk berikan secara percuma kepada kerajaan.

“Hanya perlu berhubung dengan pegawai saya dan datang ke warehouse untuk pilih,” katanya dalam hantaran Facebook semalam.

Isu kompleks Seri Perdana menjadi kontroversi selepas kerja baik pulih yang dijalankan terpaksa menelan belanja yang tinggi selepas Najib keluar daripada kediaman tersebut.

Najib merupakan individu terakhir yang menghuni Seri Perdana sebelum berpindah keluar selepas kekalahan kerajaan BN yang menyaksikan beliau tersingkir sebagai PM Keenam.

Menerusi gambar-gambar yang tular dalam media sosial, kerosakan dialami di Seri Perdana melibatkan struktur dalam dan luaran bangunan tersebut.

Untuk rekod, Tan Sri Muhyiddin Yassin semasa menjawat jawatan PM tidak mendiami kompleks tersebut, malah Tun Dr Mahathir Mohamad semasa menjadi PM Ketujuh juga tidak menetap disitu.

Kompleks tersebut dibina pada 1997 dan siap pada 1999, di atas tapak seluas 42.5 ekar mengikut kontur anak bukit dengan mengekalkan struktur geografi alam semula jadi selaras dengan konsep perancangan Putrajaya sebagai sebuah Bandaraya Taman.

Kos pembinaannya juga mencecah puluhan juta ketika itu, malah kompleks sebesar itu juga pastinya memerlukan penyelenggaraan dan penjagaan yang menelan belanja tinggi. Jurutera pembinaan pasti tahu kos dan belanja yang diperlukan untuk memastikan bangunan sebesar itu dapat bertahan lama.

Dalam satu kertas makluman berhubung justifikasi Jabatan Perdana Menteri (JPM) dan Jabatan Kerja Raya (JKR) berhubung isu kos ubah suai di Seri Perdana, antara perkara yang dibangkitkan berhubung perolehan perabot yang terpaksa dijalankan susulan permintaan mantan PM, Najib.

“Kompleks Seri Perdana dinaik taraf berdasarkan status fizikal kompleks tersebut yang memerlukan pengubahsuaian hiasan dalaman, pembaikan teknikal serta perolehan perabot/aset yang mana pada ketika ini sebahagian besar perabot/aset sedia ada di Kompleks Seri Perdana sedang dipindah keluar atas permintaan mantan Perdana Menteri keenam,” kata laporan tersebut yang dilihat Agenda Daily.

Untuk rekod, kertas laporan tersebut tular juga dalam media sosial.


Perikatan Nasional komited terus bantu, lindungi warga Felda: Muhyiddin

Tan Sri Muhyiddin Yassin berkata pelbagai usaha yang dilakukan kerajaan Perikatan Nasional (PN) ketika memerintah sebelum ini memberi banyak manfaat kepada warga Felda dalam meneruskan hidup pada zaman pandemik Covid-19 sekarang.

Ini termasuk usaha-usaha yang telah dilaksanakan oleh kerajaaan PN bagi membantu memulihkan kembali kehidupan rakyat, kata bekas Perdana Menteri itu.

Beliau yang juga Pengerusi PN berkata demikian pada pertemuan dengan warga Felda Taib Andak, di Kulai, Johor dalam Majlis Ramah Mesra Warga Felda Bersama Pengerusi Majlis Pemulihan Negara dan Menteri di Jabatan Perdana Menteri (Tugas-tugas Khas), hari ini.

“Seperti yang pernah saya sebut sebelum ini, kerajaan Perikatan Nasional memperkenalkan pelbagai inisiatif bantuan dan pakej rangsangan ekonomi bernilai lebih RM530 bilion untuk pelbagai lapisan rakyat di negara ini bagi membantu mereka yang terkesan teruk akibat pandemik.

Selain itu kerajaan memperkenal dan memperhebatkan program vaksinasi untuk rakyat sehingga membolehkan rakyat meneruskan kehidupan seperti biasa pada hari ini walaupun dalam norma baharu,” katanya.

Mengenai warga Felda khususnya, Muhyiddin berkata kerajaan PN ketika beliau menjadi Perdana Menteri bertekad menyelamatkan tanah Felda daripada tergadai kepada orang asing.

Katanya, kerajaan PN bersetuju melupuskan sebahagian pinjaman peneroka berjumlah RM8.3 bilion secara bersyarat.

“Persetujuan itu mengambil kira isu hutang peneroka yang disifatkan harus diperbetulkan terlebih dahulu untuk memudahcarakan proses penjanaan semula atau restart Felda.

“Selain itu kerajaan Perikatan Nasional turut melaksanakan pelarasan sepenuhnya baki pinjaman saham FGV Holdings Bhd sehingga 7 Julai 2021 bernilai RM78 juta, melibatkan 38,043 peneroka,” katanya.

Ianya meliputi kira-kira 34 peratus warga peneroka; dan pelarasan sepenuhnya baki pinjaman pembangunan asal sehingga 31 Disember 2019 berjumlah RM56 juta yang akan dinikmati 6,711 orang peneroka iaitu kira-kira 6 peratus warga peneroka, katanya lagi.

Pengerusi Majlis Pemulihan Negara (MPN) itu berkata kerajaan juga memperuntukkan RM400 juta bagi membantu peneroka Felda menghapus faedah hutang kebun peneroka dan program pembangunan peneroka bagi mendapatkan hasil baharu selain penerbitan sukuk yang dijamin oleh kerajaan berjumlah RM9.9 bilion.

“Kerajaan juga memperkenalkan konsep pertanian pintar bagi mengurus 458,000 hektar ladang Felda dan peneroka di seluruh negara dengan menggunakan konsep pertanian jitu yang mampu menjimatkan kos operasi sehingga lebih RM200 juta dalam masa lima tahun.

“Program Pembangunan Peneroka (PPP) pula dirangka khusus untuk menggalakkan warga Felda menceburi bidang keusahawanan dan dapat mengurangkan kebergantungan kepada kitaran harga komoditi serta mempelbagai sumber pendapatan warga Felda selaras dengan visi Wawasan Kemakmuran Bersama 2030.

“Saya percaya segala usaha kerajaan Perikatan Nasional ini memberi banyak faedah dan manfaat kepada warga Felda dalam meneruskan hidup khususnya ketika zaman pandemik ini,” katanya.


4 negeri masih berdepan situasi buruk banjir, Terengganu pulih

Situasi banjir di seluruh negara semakin buruk apabila jumlah mangsa di empat negeri iaitu Pahang, Johor, Melaka dan Sabah yang dipindahkan di pusat pemindahan sementara (PPS) tengah hari ini terus meningkat.

Bagaimanapun banjir gelombang ketiga di Terengganu menunjukkan tanda pulih sepenuhnya tengah hari ini, manakala jumlah mangsa di Selangor dan Negeri Sembilan kekal tidak berubah, menurut laporan Bernama.

Di PAHANG, Sekretariat Jawatankuasa Pengurusan Bencana Negeri melaporkan seramai 2,252 mangsa berada di 54 pusat pemindahan tengah hari ini berbanding 2,188 orang di 51 PPS pagi tadi.

Lapan jalan masih ditutup antaranya Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Ulu Dong (Raub) dan Jalan Kuala Lipis-Jerantut (Jerantut).

Setakat 11 pagi tadi, paras air di enam stesen berada pada tahap bahaya iaitu Sungai Pukin di Rompin, Paya Gintong (Jerantut), Jambatan Chegar Perah (Lipis), Sungai Serting di Jambatan Padang Gudang (Bera), Sungai Luit di Kampung Subuh (Maran) dan Sungai Pahang di Kuala Krau (Temerloh).

Di JOHOR, jumlah mangsa terus meningkat kepada 4,062 mangsa setakat 12 tengah hari ini berbanding 3,841 orang pagi tadi, dengan Batu Pahat menjadi daerah terbaharu terjejas banjir.

Pengerusi Jawatankuasa Kesihatan dan Alam Sekitar Johor R. Vidyananthan berkata seramai 42 mangsa terjejas banjir di Batu Pahat dan kini ditempatkan di PPS Balai Raya Kampung Haji Kamisan.

“Selain itu, terdapat pertambahan mangsa di Tangkak, Kota Tinggi, Kluang dan Segamat, dengan jumlah kesemua PPS dibuka di tujuh daerah kini 64 yang menempatkan 1,064 keluarga.

“Segamat terus mencatatkan mangsa tertinggi iaitu 3,284 orang, Mersing (371 orang), Kota Tinggi (174 orang), Tangkak (123), Kluang (66), Batu Pahat (42) manakala Johor Bahru dua mangsa,” kata beliau dalam satu kenyataan, hari ini.

Tinjauan Bernama di beberapa lokasi banjir di daerah Mersing dan Kluang, mendapati air mulai surut dan ada penduduk sudah mula pulang ke kediaman masing-masing.

Di SABAH jumlah mangsa terus meningkat kepada 3,398 daripada 1,236 keluarga berbanding 2,435 daripada 874 keluarga pagi tadi.

Sekretariat Pengurusan Bencana Negeri Sabah memaklumkan sebanyak 27 PPS telah dibuka di enam daerah di negeri ini sejak Jumaat lepas.

Kota Marudu mencatatkan jumlah mangsa paling ramai berada di PPS iaitu seramai 2,749 orang daripada 1,051 keluarga ditempatkan di 13 PPS, diikuti Pitas seramai 234 mangsa daripada 94 keluarga di empat PPS dan Sandakan (192 mangsa, 41 keluarga) dua PPS.

Daerah lain termasuk Daerah Kecil Paitan (102 mangsa, 24 keluarga) di tiga PPS, Telupid 84 mangsa daripada 16 keluarga di tiga PPS dan Beluran 41 mangsa, 11 keluarga berada di dua PPS.

Di MELAKA pula, jumlah mangsa meningkat kepada 2,555 mangsa daripada 659 keluarga pada tengah hari ini berbanding 2,537 mangsa daripada 656 keluarga pada pukul 8 pagi tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan sembilan kawasan di Jasin.

“Seramai 1,017 mangsa daripada 270 keluarga ditempatkan di 10 PPS di Alor Gajah, 1,402 mangsa daripada 357 keluarga ditempatkan di sembilan PPS di Melaka Tengah serta 136 mangsa daripada 32 keluarga ditempatkan di tiga PPS di Jasin,” katanya.

Di SELANGOR dan NEGERI SEMBILAN pula, jumlah mangsa tidak berubah tengah hari ini.

Sejumlah 22 PPS masih dibuka di Negeri Sembilan merekodkan sebanyak 2,040 individu daripada 558 keluarga setakat 12.50 tengah hari ini.

Sementara di Selangor, mangsa banjir kekal 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).

Ketua Polis Daerah Kuala Langat Supt Ahmad Ridhwan Mohd Nor @ Saleh dalam kenyataan berkata hasil pemantauan yang dilakukan berkenaan situasi terkini banjir kilat di Kuala Langat mendapati hujan mulai reda dan air semakin surut.

Polis Daerah Kuala Langat telah mengaktifkan bilik gerakan banjir dan pusat kawalan tempat kejadian bagi menyelaraskan operasi menyelamat dan memberi bantuan kepada mangsa-mangsa banjir bersama agensi-agensi berkaitan.

Jabatan Pengairan dan Saliran Malaysia memaklumkan setakat 11 pagi tadi, aras air Sungai Langat di Bukit Changgang, Kuala Langat berada pada aras bahaya dengan tren menurun.


Walau marah PRU musim bencana, keluarlah mengundi! Gesa Muhyiddin

Pengerusi Perikatan Nasional Tan Sri Muhyiddin Yassin mengakui ramai pengundi marah dan tidak suka Pilihan Raya Umum Ke-15 (PRU-15) diadakan pada masa ini, terutama ketika musim tengkujuh.

Bagaimanapun, beliau berharap kemarahan itu tidak dijadikan alasan mereka untuk tidak keluar mengundi pada PRU-15 akan datang.

Katanya, tindakan tidak keluar mengundi hanya akan memberikan kemenangan mudah kepada Barisan Nasional (BN).

“Walaupun kita tidak suka pilihan raya, kita kena bagitahu, jangan kerana anda benci, anda tidak mahu pilihan raya, anda tak keluar mengundi, esok BN menang.

“Anda tak keluar BN menang, anda keluar BN kalah,” katanya pada Majlis Ramah Mesra di Pekan Panchor, Pagoh pada Jumaat (14 Oktober 2022).

Muhyiddin yang juga Presiden Bersatu berkata, BN dan UMNO sengaja memilih waktu ini mengadakan PRU-15 kerana tahu jika berlaku banjir orang tidak akan keluar mengundi.

“UMNO tahu kalau pengundi keluar sikit, lagi bagus sebab UMNO akan mengerah orang lama (ahli-ahli) keluar mengundi,” katanya.

Muhyiddin berkata, pengundi di Pagoh diharap dapat menilai kemajuan dan pembangunan yang sudah berlaku di Pagoh hasil daripada usaha beliau sejak menjadi wakil rakyat kawasan itu.

Sehubungan itu beliau meminta pengundi di Pagoh yang kini sudah meningkat kepada 69,000 orang berbanding 52,000 sebelum ini memberi sokongan padu kepada calon PN.

“Siapa sangka di Pagoh kini sudah memiliki universiti awam, ada 16,000 pelajar yang akan memberi kesan kepada ekonomi setempat.

“Jika pilih calon PN lagi banyak kamajuan akan di bawa ke Pagoh, termasuk universiti bertaraf antarabangsa,” katanya.


PRU-15: PN yakin sapu bersih 15 Parlimen di Kedah

Perikatan Nasional yakin dapat menyapu bersih semua 15 kerusi Parlimen di Kedah dalam Pilihan Raya Umum Ke-15 (PRU-15) pada 19 November depan, termasuk Langkawi yang bakal ditanding Tun Dr Mahathir Mohamad.

Menteri Besar Datuk Seri Muhammad Sanusi Md Nor yang juga Pengerusi PN negeri berkata beliau yakin gabungan itu mampu mengalahkan Pakatan Harapan (PH) dan Barisan Nasional (BN) pada pilihan raya 19 November ini.

“Pada PRU sebelum ini, PH memenangi 10 kerusi Parlimen diikuti PAS dengan tiga kerusi manakala BN menang dua kerusi di Kedah.

“PH dan BN menang dengan majoriti kecil… jadi kita boleh menang kerusi pada PRU-15 jika kita bekerja keras di bawah gabungan PN,” kata Sanusi pada majlis pelancaran jentera pilihan raya PN negeri di Kompleks PAS Kedah di Kota Sarang Semut, malam tadi (28 Oktober 2022).

Jentera itu dilancarkan oleh Timbalan Pengerusi PN Datuk Seri Ahmad Faizal Azumu, yang juga bakal mempertahankan kerusi Parlimen Tambun, berdepan Pengerusi PH Datuk Seri Anwar Ibrahim, dan calon BN.

Dalam ucapan itu, Sanusi turut mengumumkan bahawa PN telah menyelesaikan pembahagian kerusi Parlimen di Kedah.

“Kita sudah mencapai kata sepakat, PAS akan bertanding di lapan kerusi Parlimen manakala Bersatu akan mendapat tujuh kerusi,” kata Muhammad Sanusi yang juga Pengarah Pilihan Raya PAS.

Sanusi berkata adalah penting bagi PN memenangi 15 kerusi Parlimen di Kedah bagi menyumbang ke arah pembentukan kerajaan Persekutuan selepas pilihan raya ini.

“Kita perlu ada seramai mungkin ahli Parlimen PN dari Kedah, supaya mereka membawa suara kita di peringkat Persekutuan.

“Kami mahu mereka bekerja keras untuk membawa lebih banyak pembangunan kepada Kedah,” katanya.


268,800 dos baharu AstraZeneca sudah tiba

Malaysia menerima 268,800 dos vaksin Covid-19 jenis AstraZeneca di Lapangan Terbang Antarabangsa Kuala Lumpur (KLIA) malam tadi, lapor Bernama.

Menteri Kesihatan Datuk Seri Dr Adham Baba berkata, vaksin berkenaan yang diperoleh melalui fasiliti COVAX tiba di KLIA pada jam 8.20 malam.

Beliau berkata, ini merupakan penghantaran pertama bagi vaksin berkenaan yang pembeliannya dilaksanakan pada Disember lepas bagi kegunaan tiga peratus jumlah populasi negara.

“Pihak fasiliti COVAX menghantar vaksin ini dari Korea Selatan dan kita akan letak di gudang yang telah ditetapkan,” katanya pada sidang media di Kota Tinggi, hari ini.

Sementara itu, ditanya mengenai kebimbangan masyarakat terhadap vaksin berkenaan, Dr Adham berkata Jawatankuasa Khas Jaminan Akses Bekalan Vaksin Covid-19 (JKJAV) telah membuat keputusan untuk membeli vaksin itu hanya selepas mendapat kelulusan Bahagian Regulatori Farmasi Negara (MPRA).

Beliau berkata, berdasarkan penelitian terhadap semua data daripada pengeluar dan Pertubuhan Kesihatan Sedunia (WHO), didapati kelebihan menggunakan vaksin tersebut adalah melebihi kemudaratan.

“Pandangan kita, vaksin AstraZeneca ada kebaikan apabila digunakan terhadap kumpulan (penerima) tertentu… (sebab itu) kena banyakkan jenis-jenis vaksin lagi kerana keperluan vaksin ada yang boleh serasi dengan kumpulan-kumpulan itu… sekarang kita dah ada Pfizer-BioNTech, Sinovac dan AstraZeneca,” katanya.


Strategi pembangkang fokus serang PAS dan Bersatu, rela UMNO berkuasa

Berbanding serangan kepada UMNO kebiasaannya akan diserang parti pembangkang, nampaknya berlainan sedikit kali ini apabila fokus kecaman lebih tertumpu kepada PAS dan Bersatu.

Strategi sama digunakan semasa Pilihan Raya Negeri (PRN) Melaka yang dipelopori pencatur utama, Datuk Seri Anwar Ibrahim dikitar semula dan digunakan sebelum menjelang PRN Johor dan nampaknya merelakan untuk UMNO terus berkuasa sama ada di peringkat kerajaan negeri dan pusat.

Anwar yang juga Presiden PKR bersama-sama pengikut fanatiknya semakin galak mengkritik PAS dan Bersatu, pelbagai tuduhan dan kecaman dihamburkan kepada dua parti tersebut dan mengambil kesempatan terhadap krisis dalaman melibatkan parti komponen kerajaan pusat.

Seakan terdapat satu persefahaman antara Anwar dengan UMNO atau mungkinkah kisah cinta cikgu dan anak muridnya kembali bertaut, pelbagai kemungkinan boleh berlaku dan tidak mustahil bait-bait rindu kedua-duanya masih dirasai.

Harapan Anwar dengan menyerang PAS dan Bersatu, sekurang-kurangnya ia akan dapat memberi mereka sedikit peluang untuk memenangi kerusi yang sebelum ini ditandingi kedua-dua parti itu semasa Pilihan Raya Umum Ke-14 (PRU-14) lalu.

Anwar sangat bimbang untuk menamatkan Memorandum Persefahaman (MoU) dengan Perdana Menteri yang dimerterai sebelum ini, bimbang elaun dan keistimewaan jawatan Ketua Pembangkang yang setara dengan Menteri itu ditarik balik selepas ini.

Jadi, tidak hairanlah Anwar lebih memfokuskan untuk terus mengekalkan UMNO sebagai sebuah kerajaan dominan di negeri tetapi tidak mahu menyerang di peringkat pusat, bimbang pembangkang akan kalah teruk dan beliau hilang segala manfaat yang diperolehnya hasil MoU tersebut.

Lebih teruk lagi, Anwar yang dahulu melaung-laungkan melawan ‘scheme of things’ nampaknya kini bertukar pula sebagai penyokong kuat ‘scheme of things’ dan lebih tidak bermaruah lagi menerimanya dibawah kerajaan dikuasai UMNO yang dahulunya ditentangnya habis-habisan.

Terbaharu, Pengerusi PKR Terengganu Azan Ismail mengkritik PAS dan mengambil sikap membela UMNO berhubung isu gelaran ‘itik patah kaki’ oleh Tan Sri Abdul Hadi Awang terhadap UMNO baru-baru ini.

Azan tidak mengkritik UMNO tetapi menjadi penasihat kepada parti tersebut, malah menyifatkan tindakan PAS tersebut sebagai tidak wajar.

“Melihat kepada percakaran pimpinan Umno selepas parti mereka digelar sebagai ‘itik patah kaki’, saya mahu nasihatkan mereka supaya tidak terkejut dengan sikap pemimpin PAS.

“Label-melabel dan memberi gelaran sudah menjadi amalan PAS sejak sekian lama, ia perkara biasa dan yang luar biasa PAS juga boleh mungkir janji di sebalik muafakat dan perjanjian,” katanya dipetik laporan Malaysiakini.

Sementara itu, seorang pemimpin Amanah Terengganu, Raja Bahrin Shah Raja Ahmad pula berkata PAS nyata tidak belajar daripada kesilapan sebelum ini semasa era Almarhum Presiden, Datuk Seri Nik Aziz Nik Mat yang menasihati supaya tidak menjalin kerjasama dengan UMNO.

“Kalaulah pesanan almarhum tentang ‘jangan digigit ular dari lubang yang sama’ itu diingati dan dipatuhi PAS, tidak akan timbul kisah ‘itik patah kaki meninggalkan kawan setelah sembuh’ seperti sekarang.

“Pengajaran daripada kisah ular ganas lagi berbisa berwarna biru itu patut menjadi ingatan kepada PAS kerana parti itu telah digigit dua kali, iaitu di Terengganu dan Kelantan,” katanya dipetik laporan sama.

Setakat ini, Anwar juga masih dilihat bernada lembut dengan UMNO, malah tidak ada sebarang kecaman atau kritikan seperti kebiasaan yang dilakukan oleh Ketua Pembangkang itu.

Namun, timbul spekulasi disebalik keputusan PKR mahu menggunakan lambang sendiri dalam PRN Johor adalah hasil persetujuan dengan pimpinan sebuah parti lain, adakah Anwar sekali lagi mengikut telunjuk anak muridnya dalam membuat keputusan tersebut.

Jika benar, nampaknya Anwar sekali lagi mempermainkan DAP dan Amanah dengan mencatur strategi secara diam-diam dibelakang tanpa mengadakan sebarang perbincangan dalam Majlis Presiden Pakatan Harapan.

Mungkin Anwar melihat strateginya itu akan memberikan kemenangan besar kepada PKR tanpa melihat realiti yang berlaku semasa PRN Melaka dan Sarawak tempoh hari.


Penyokong Muhyiddin berkumpul di pejabat SPRM

Penyokong Tan Sri Muhyiddin Yassin mula berkumpul di depan ibu pejabat Suruhanjaya Pencegahan Rasuah Malaysia (SPRM) di Putrajaya bagi memberi sokongan moral kepada Presiden Bersatu tersebut.

SPRM memanggil Pengerusi Perikatan Nasional (PN) itu buat kali kedua dan terdapat spekulasi berkemungkinan bakal ditahan untuk didakwa esok di mahkamah.

Difahamkan Muhyiddin dijangka tiba pada jam 11 pagi ini.

Setakat ini tidak pasti apakah pertuduhan yang akan dibuat terhadap Muhyiddin, bagaimanapun kerajaan campuran dipimpin Datuk Seri Anwar Ibrahim  sebelum ini beberapa kali memberi isyarat dengan kenyataan mahu mengheret pemimpin pembangkang untuk didakwa.

Beberapa pemimpin utama PN yang terdiri daripada parti PAS dan Bersatu turut dilihat bersama dengan penyokong yang lain hadir di pejabat SPRM pagi ini.

Pemimpin Bersatu menjadi sasaran pendakwaan bermotif politik oleh SPRM dan akaun parti juga sudah dibekukan sehingga hari ini.

Pada 20 Februari, Datuk Wan Saiful Wan Jan yang juga Ahli Parlimen Tasek Gelugor serta seorang lagi pemimpin parti ditahan dan didakwa SPRM.

Sebarang langkah untuk mendakwa pemimpin utama Bersatu dijangka akan memanaskan lagi suhu politik negara.

Pemimpin PN sebelum ini memberi amaran pentadbiran Datuk seri Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.

Pada Pilihan Raya Umum ke-15 (PRU-15), kerajaan Pakatan Harapan (PH)-Barisan Nasional (BN) hilang undi Melayu kepada PN.


Remaja putus tiga jari main mercun bola

Seorang remaja lelaki berusia 14 tahun putus tiga jari tangan kanan selepas terkena mercun bola dalam kejadian di Kampung Lembah Beris Kubur Besar di Tawang, Bachok, kelmarin.

Ketua Polis Daerah Bachok Superintenden Mohamad Ismail Jamaluddin berkata ketika kejadian mangsa yang sedang bermain mercun bola di belakang rumahnya tidak sempat membaling mercun tersebut sehingga menyebabkan ia meletup di tangan kanannya, lapor Bernama.

“Mangsa telah dibawa ke Klinik Kesihatan Beris Kubur Besar di Tawang pada 4.45 petang, kelmarin oleh keluarganya untuk menerima rawatan awal kerana tahap kecederaan mangsa serius di bahagian tangan sebelah kanan akibat bahan letupan tersebut selain terdapat kesan luka di leher akibat percikan bahan bakar yang berada di tahap satu.

“Keadaan mangsa ketika ini stabil selepas menjalani pembedahan membuang jari ibu, terlunjuk dan tengah di Hospital Universiti Sains Malaysia (HUSM) Kota Bharu manakala gegendang telinga mangsa juga pecah dan dirujuk kepada pakar di hospital berkenaan,” katanya.

Mohamad Ismail berkata susulan kejadian itu, satu pasukan pemantau melibatkan dua pegawai dan lapan anggota ditubuhkan untuk membuat pemantauan bagi mengesan aktiviti bermain mercun di sekitar jajahan Bachok.

“Saya ingin beri amaran kepada semua masyarakat supaya sentiasa cakna dan menjaga keselamatan diri supaya tidak sesekali bermain mercun yang boleh mengundang bahaya kepada diri sendiri dan orang di sekeliling,” katanya.


Jangan malukan bangsa Johor jika orang Sabah boleh jadi ‘guru’

Presiden PAS Tan Sri Abdul Hadi Awang mengulangi gesaan supaya bangsa Johor menjadi ‘guru’ kepada negeri-negeri lain dalam berpolitik, dengan menolak UMNO dan Barisan Nasional (BN) pada Pilihan Raya Negeri (PRN), 12 Mac depan.

Menurutnya bangsa Johor perlu memilih parti yang mampu memerintah dengan penuh berintegriti tanpa terpalit dengan sebarang isu rasuah, politik wang dan salah guna kuasa.

“Johor perlu menjadi ‘guru’ kepada negeri lain dalam berpolitik, dengan memilih sebuah parti yang mampu memerintah dengan penuh berintegriti tanpa terpalit sebarang isu rasuah, politik wang dan salah guna kuasa.

“PRN Sabah yang lalu merupakan contoh terbaik untuk diteladani oleh rakyat Johor dalam memilih parti yang mampu mengemudi kerajaan dengan baik.

“Jadikan PRN Johor ini sebagai tempat untuk memilih pemimpin yang mampu mengemudi kerajaan Negeri Johor,” katanya dalam satu kenyataan hari ini.

Dalam ceramah di Kota Tinggi malam kelmarin Ahli Parlimen Marang itu berkata rakyat menolak BN pada Pilihan Raya Umum 2018 lalu kerana salah laku yang memalukan bangsa dan umat Islam.

“Bila berlakunya wabak politik wang. Beberapa orang rasuah. Alhamdulillah beberapa pimpinan UMNO keluar daripada UMNO termasuk bekas perdana menteri (Tan Sri Muhyiddin Yassin) keluar daripada UMNO dan tubuh parti Bersatu.

“Saya beritahu… PAS diajak sama untuk lawan UMNO… kita tolak kerana masa itu ada PKR, ada DAP. Ada PAN dalam Pakatan Harapan (PH) ini? PAS tak mau ikut. PAS baru saja berpisah dengan DAP… satu parti yang ekstrem… yang terang-terang anti-Islam. Anti-Melayu, anti raja-raja.

“Menang PH… rakyat tolak Barisan Nasional kerana salah laku yang malu saya nak sebut… memalukan bangsa kita… memalukan umat kita. Islam tak ajar macam tu,” kata Abdul Hadi.

Sehubungan itu, beliau yang juga Timbalan Pengerusi Perikatan Nasional (PN) mencabar bangsa Johor supaya melakukan perubahan sebagaimana berjaya dibuat oleh rakyat Sabah.

Tak boleh buat malu orang Johor jika orang Sabah mampu melakukan perubahan dengan memberi kemenangan kepada PN, katanya.

Sebelum ini, beberapa pemimpin utama UMNO, termasuk presiden parti itu Datuk Seri Ahmad Zahid Hamidi dan bekas Perdana Menteri Datuk Seri Najib Razak, didakwa di mahkamah atas puluhan tuduhan jenayah, termasuk rasuan, salah guna kuasa dan pengubahan wang haram.

Malah, Mahkamah Tinggi Kuala Lumpur mendapati Najib sendiri telah bersalah dalam kes SRC International melibatkan RM42 juta, dan dijatuhi hukuman penjara serta denda, dengan Mahkamah Rayuan mengekalkan hukuman itu.

Sementara Mahkamah Tinggi Kuala Lumpur pula memerintahkan Zahid membela diri dalam kes Yayasan Akalbudi, setelah mendapati pendakwaan berjaya membuktikan kes prima facies.


WHO isytihar cacar monyet sebagai kecemasan kesihatan global, amaran tertinggi

Wabak cacar monyet diisytiharkan Pertubuhan Kesihatan Sedunia (WHO) sebagai kecemasan kesihatan global, amaran tertinggi yang dikeluarkan berikutan peningkatan kes membabitkan wabak itu.

Pengumuman amaran tertinggi itu diputuskan ketua pengarahnya, Tedros Adhanom Ghebreyesus selepas taklimat di Geneva pagi Sabtu.

“Saya memutuskan wabak cacar monyet sebagai kecemasan kesihatan global,” kata Tedros dipetik agensi berita antarabangsa.

Sehingga 20 Julai lalu, seramai 15,800 orang di 72 negara dijangkiti cacar monyet berdasarkan kiraan oleh Pusat Kawalan Penyakit dan Pencegahan (CDC) Amerika Syarikat (AS).

Peningkatan jangkitan cacar monyet dilaporkan sejak awal Mac lalu di luar negara Barat dan negara Afrika Tengah, di mana penyakit itu sudah lama diklasifikasikan sebagai endemik.

Pada 24 Jun lalu, WHO membentuk jawatankuasa kecemasan (EC) terdiri pakar bagi menentukan sama ada cacar monyet sebagai Kecemasan Kesihatan bagi Kebimbangan Antarabangsa (PHEIC), yang juga tahap amaran tertinggi agensi kesihatan Pertubuhan Bangsa-Bangsa Bersatu (PBB).

Untuk rekod, pengumuman WHO tersebut adalah yang ketujuh sejak 2007, PHEIC diisytihar semasa penularan pandemik influenza H1N1 pada 2009; wabak Ebola di Afrika Barat dari 2013 hingga 2015; wabak Ebola di Republik Demokratik Congo dari 2018 hingga 2020; wabak Zika pada 2016; penyebaran poliovirus berterusan yang bermula pada 2014; dan pandemik Covid-19 yang berterusan.

Pada 1970, jangkitan virus yang menyerupai cacar itu dikesan buat pertama kalinya dikesan pada manusia, bagaimanapun, cacar monyet kurang berbahaya dan berjangkit berbanding cacar, yang sudah dihapuskan pada 1980.


‘Tanpa disedari DAP sedang ‘membunuh’ UMNO secara lembut’

Kerjasama UMNO dengan DAP menyebabkan UMNO semakin hilang keabsahan politiknya di mata orang Melayu, termasuk penyokong-penyokong akar umbi parti itu sendiri.

Berikut kenyataan penuh Dr. Marzuki.

KEABSAHAN UMNO

Ada dua faktor utama yang menentukan sokongan pengundi Melayu kepada parti-parti politik. Pertamanya keabsahan kaum (race legitimacy) dan keduanya keabsahan prestasi (performance legitimacy).

Keabsahan kaum ini ada pada parti-parti politik Melayu/Islam seperti UMNO, PAS dan BERSATU. Parti pelbagai kaum seperti PKR kurang memiliki keabsahan kaum bagi orang Melayu. Kerana itu sokongan kaum Melayu kepada PKR rendah.

Manakala keabsahan prestasi pula bergantung kepada prestasi parti memacu kemajuan negara, meningkatkan taraf sosio-ekonomi rakyat, prihatin membela nasib mereka, menangani masalah kos sara hidup dan menyampaikan perkhidmatan yang cekap dan berkesan. Keabsahan prestasi teruji apabila parti berkenaan menjadi parti kerajaan.

UMNO memiliki kedua-kedua keabsahan ini di zaman kegemilangannya. Serba sedikit kekurangannya dalam soal rasuah dan kekangan terhadap hak kebebasan rakyat diimbangi dengan keupayaan parti itu untuk menonjolkan keabsahan kaum dan prestasi. Kerana itu UMNO mendapat dokongan kuat orang Melayu.

Malah sebahagian kaum bukan Melayu juga bertolak ansur dengan citra politik Melayu UMNO kerana keupayaan parti itu menyampaikan manfaat kemajuan dan pembangunan kepada rakyat, termasuk kaum bukan Melayu. Ini disebut sebagai politik kepembangunan (developmentalism politics) yang mengagungkan nilai pembangunan melebihi perkara-perkara lain.

Dengan dokongan kuat orang Melayu dan sokongan sebahagian orang bukan Melayu, UMNO/BN berjaya mendapat kemenangan majoriti dua pertiga dalam setiap pilihanraya dan membentuk sebuah kerajaan yang stabil.

Namun, dalam pilihanraya umum ke 12 dan seterusnya, pencapaian UMNO mula merosot. UMNO/BN hilang majoriti 2/3 dalam PRU 12, hilang undi popular dalam PRU-13, tewas dalam PRU-14 dan menang hanya 26 kerusi dalam PRU-15, iaitu prestasi terburuk UMNO dalam sejarah.

Kenapa?

Kerana UMNO telah mula hilang keabsahan kaum dan keabsahan prestasinya.

Proses kehakisan keabsahan kaum UMNO bermula sejak sekian lama. Ia bukan baharu berlaku semalam.

Setelah DEB berakhir pada tahun 1990 dan dasar liberalisasi dilaksanakan dalam sektor ekonomi, sosial, budaya, pendidikan dan lain-lain, orang Melayu sedikit demi sedikit mula kehilangan nikmat ‘kedudukan istimewa’ yang mereka kecapi dahulu.

Saya ambil contoh dalam bidang pendidikan. Anak-anak orang Melayu tidak lagi secara automatik mendapat biasiswa atau pinjaman boleh ubah daripada kerajaan apabila memasuki universiti. Nak masuk universiti kena bayar yuran sendiri atau berhutang dengan PTPTN.

Malah, pasca DEB, kemasukan ke universiti-universiti awam juga beransur-ansur menggunakan dasar meritokrasi. Pelajar-pelajar Melayu mesti bersaing untuk memasuki fakulti perubatan, undang-undang, kejuruteraan, ekonomi dan lain-lain. Ada anak Melayu yang dapat ‘straight A’ pun tidak berjaya masuk fakulti perubatan di universiti awam kerana persaingan yang sengit.

Jika tidak kerana UiTM, UIA dan USIM menawarkan pengajian dalam bidang-bidang profesional, saya percaya jumlah pelajar Melayu dalam bidang-bidang ini akan jauh lebih rendah berbanding pelajar bukan Melayu.

Peniaga dan usahawan Melayu juga tidak lagi menikmati pelbagai keistimewaan zaman DEB. Mereka perlu bersaing dengan pesaing dari dalam dan luar negara akibat kesan globalisasi dan perubahan dasar negara ke arah liberalisasi ekonomi.

Dari segi pekerjaan, orang Melayu mesti bersaing dalam sektor swasta untuk mendapatkan pekerjaan. Tiada jaminan untuk mereka bekerja dalam sektor awam. Dasar rasionalisasi sektor awam pula membuatkan peluang pekerjaan dalam sektor awam semakin terhad dengan pendapatan yang lebih rendah berbanding sektor swasta.

Orang Melayu tiada pilihan selain bersaing dalam sektor swasta untuk menikmati taraf hidup yang lebih baik. Tiada kuota untuk mereka dalam sektor ini. Malah ada kajian ilmiah yang dibuat sebelum ini yang mendapati pencari pekerjaan dalam kalangan orang Melayu berhadapan dengan amalan diskriminasi dalam sektor swasta.

Ketika inilah UMNO mulai tidak dilihat sebagai pelindung orang Melayu (the Malay protector). Walaupun UMNO menjadi kerajaan, semakin ramai orang Melayu yang tidak lagi bergantung kepada UMNO untuk hidup. Mereka mesti berdikari dan bersaing untuk berjaya.

Lebih memburukkan keadaan, skandal 1MDB memperlihatkan bagaimana kekayaan negara diseleweng oleh segelintir elit UMNO. Ini antara faktor yang menyebabkan keabsahan prestasi dan keabsahan kaum UMNO semakin terhakis.

Akhirnya, UMNO/BN tewas dalam PRU-14 setelah lebih enam dekad memerintah negara.

Dalam PRU-14, masih terdapat sekitar 50% orang Melayu yang menyokong Umno. Dalam PRU 15, sokongan orang Melayu kepada Umno turun ke sekitar 30% sahaja. Selepas UMNO bekerjasama dengan DAP pasca PRU 15, sokongan orang Melayu kepada UMNO dianggarkan berkurang separuh lagi.

Dalam satu kajian terbaharu yang saya lihat, orang Melayu yang masih menyokong UMNO memberikan sebab “nostalgia”. Mereka menyokong UMNO kerana masih mengenangkan jasa UMNO pada masa lampau. Itu sahaja. Yang tidak menyokong pula marah kepada UMNO kerana membelakangi resolusi parti untuk tidak bekerjasama dengan Anwar dan DAP. “NO ANWAR, NO DAP” masih terngiang-ngiang dalam benak kepala mereka.

Kerjasama UMNO dengan DAP di dalam PH menghakis saki-baki keabsahan kaum yang masih ada pada UMNO. Sementara keabsahan prestasinya pula telah lama tiada.

Keabsahan UMNO dan sokongan orang Melayu kepada parti itu akan teruji dalam PRN di 6 negeri nanti. Berdasarkan beberapa penelitian awal, dijangkakan UMNO akan kehilangan lebih separuh sokongan penyokong-penyokongnya dalam PRN akan datang. Apa lagi jika UMNO bertanding dalam satu pasukan dengan DAP dalam PRN nanti. Separuh daripada sokongan yang berbaki itu pun berkemungkinan akan hilang.

Apabila Anthony Loke membuat kenyataan yang dia berharap UMNO akan menang besar dalam PRN akan datang, bagi saya itu isyarat kepada penyokong-penyokong DAP supaya menyokong UMNO. Ini kerana dia tahu UMNO tidak lagi mendapat sokongan orang Melayu seperti dulu. Dia bimbang jika UMNO kalah, PH juga akan kalah.

Akhirnya UMNO akan bergantung kepada sokongan DAP untuk menang pilihanraya. Akan sampai satu masa, UMNO akan minta bertanding di kawasan-kawasan yang ramai penyokong DAP. Sama lah seperti di zaman kegemilangan UMNO dahulu, MCA dan MIC bergantung kepada sokongan UMNO untuk menang pilihanraya.

Tanpa disedari, DAP sedang membunuh UMNO secara lembut. DAP is killing UMNO softly. Kerjasama UMNO dengan DAP menyebabkan UMNO semakin hilang keabsahan politiknya di mata orang Melayu, termasuk penyokong-penyokong akar umbi UMNO sendiri. Tanpa sokongan asas orang Melayu, UMNO hilang keabsahan politiknya dan hilang nilainya dalam politik Malaysia.

Tidak dinafikan UMNO sebuah parti yang banyak berjasa kepada orang Melayu. Tetapi perubahan sosial, politik dan ekonomi yang berlaku sejak beberapa dekad yang lalu serta jajaran baharu yang dibuat oleh parti itu dalam mengejar kuasa politik menyebabkan keabsahannya semakin terhakis.

Datuk Dr Marzuki Mohamad,
Bekas Ketua Setiausaha Sulit Kanan Perdana Menteri Kelapan.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PRN Melaka: Tak puas hati kalah, calon BN fail kes ke mahkamah

Tidak puas hati kerana kalah pada Pilihan Raya Negeri (PRN) Melaka 20 November lalu, seorang calon Barisan Nasional (BN) daripada UMNO, Datuk Seri Mohamad Ali Mohamad mendakwa wujud elemen rasuah membabitkan calon Perikatan Nasional (PN).

Mohamad Ali yang kalah kepada calon PN, Dr Mohd Aleef Yusof di kerusi Dewan Undangan Negeri (DUN) Sungai Udang dilapor memfailkan petisyen pilihan raya bagi membatalkan kemenangan Dr Mohd Aleef, atas dakwaan wujud elemen rasuah.

Timbalan Pengerusi Badan Perhubungan UMNO negeri itu kalah dengan majoriti 530 undi. Dalam saingan empat penjuru, beliau memperoleh 6,259 undi, manakala Dr Mohd Aleef mendapat 6,789 undi, manakalan calon Pakatan Harapan, Hasmorni Tamby (2,035) dan calon Bebas, Mohd Zahar Hashim (471).

Dalam petisyen berkenaan Mohamad Ali yang juga Timbalan Yang Dipertua Dewan Negara memohon keputusan pilihan raya di kawasan itu dibatalkan selain meminta keputusan bersesuaian dibuat, termasuk kos, lapor FMT.

Mohamad Ali dilapor menamakan Dr Mohd Aleef, Pegawai Pengurus Pilihan Raya Sungai Udang dan Suruhanjaya Pilihan Raya (SPR), sebagai responden.

Pengurusan kes akan diadakan di Melaka, pada 30 Disember, dengan timbalan pendaftar mahkamah akan mengeluarkan arahan kepada pihak berkaitan, lapor FMT yang mendakwa melihat dokumen petisyen berkenaan.

Hakim Mahkamah Pilihan Raya luar dari Melaka akan dilantik oleh Hakim Besar Malaya, bagi mendengar pertikaian berkenaan.

Seksyen 35A Akta Kesalahan Pilihan Raya memperuntukan pertikaian berhubung semua pilihan raya mesti dilengkapkan dalam tempoh enam bulan selepas petisyen difailkan.

Memetik laporan FMT, dalam petisyennya, Mohamad Ali berkata, Timbalan Menteri Pertahanan Ikmal Hisham Abdul Aziz, bekas ahli UMNO dan Ahli Parlimen Tanah Merah, menukar sokongan terhadap Bersatu, yang kini menjadi parti komponen PN.

Katanya, Dr Mohd Aleef sebelum ini adalah Ahli Jawatankuasa Pemuda UMNO Hang Tuah, sebelum dinamakan sebagai calon Bersatu, bertanding di kerusi Sungai Udang.

“Aleef sebelum ini tidak pernah dipilih sebagai Ahli Dewan Undangan Negeri (ADUN) dan bergantung kepada Ikmal untuk diperkenalkan kepada pengundi di kawasan terbabit,” katanya.

Mohamad Ali mendakwa, dalam pengetahuannya Dr Mohd Aleef melakukan amalan rasuah dalam pilihan raya berkenaan atau dengan persetujuannya atau dilakukan oleh mana-mana ejennya, yang tertakluk mengikut kesalahan Akta Kesalahan Pilihan Raya Seksyen 32(c).

Mahkamah berkuasa mengisytiharkan kerusi berkenaan kosong sekiranya calon itu dikenal pasti terbabit dalam amalan sedemikian.

Mohamad Ali juga mendakwa Aleef dan/atau Ikmal, mengemukakan hadiah berbentuk wang tunai atau dalam apa jua bentuk bertujuan menentukan keputusan pilihan raya di kawasan terbabit.

Dalam petisyen itu, beliau berkata, sejumlah besar undi tentera mengundi memilih Dr Mohd Aleef berbanding dirinya susulan dakwaan rasuah, di mana beliau akan mengemukakan buktinya di mahkamah.

Terdahulu, dua hari setelah PRN itu, Mohamad Ali yang mesra dengan panggilan ‘Cikgu Ali’ menyalahkan ahli partinya sendiri di atas kekalahan beliau dengan mendakwa telah disabotaj.

Mohamad Ali turut menyindir ahli UMNO yang sebelum ini hanya berdiam diri dan tidak keluar membantu, malah ada yang sanggup meninggalkan parti itu. Berita berkaitan


Bekas pengarah didakwa 64 tuduhan seleweng RM10.65 juta

Seorang bekas pengarah sebuah syarikat didakwa di Mahkamah Sesyen Ipoh atas 64 pertuduhan penyelewengan, pemalsuan cek dan penggunaan cek palsu berjumlah kira-kira RM10.65 juta.

Ooi Yee Ling, 46, mengaku tidak bersalah atas semua pertuduhan mengikut Seksyen 403, 467 dan 471/467 Kanun Keseksaan (KK).

Di mahkamah yang sama, wanita itu didakwa bersama bekas perunding syarikat tersebut Yee Yat Kai, 64, dengan empat pertuduhan memalsukan dokumen mengikut Seksyen 467 dan 471/467 KK.

Mengikut kertas pertuduhan, kesalahan itu dilakukan di bandar raya ini iaitu di RHB Bank Bhd dan Hong Leong Bank Bhd serta di premis Syarikat Cergas Amani Bhd dan PVDS Corporate Services Sdn Bhd antara 17 Nov 2017 dan 8 Feb 2018.

Bagi dua kesalahan yang dijalankan mengikut Seksyen 403 KK, Ooi didakwa menyalahgunakan harta untuk dirinya sendiri, iaitu telah menggunakan cek milik Chan Chee Seng.

Bagi kesalahan di bawah seksyen ini, ia membawa hukuman penjara minimum enam bulan dan maksimum lima tahun dengan sebatan dan boleh dikenakan denda jika sabit kesalahan.

Di bawah Seksyen 467 dan 471/467 KK pula, Ooi mempunyai 62 pertuduhan kerana memalsukan cek milik Chan serta menggunakan cek palsu itu dan boleh dipenjara sehingga 20 tahun dan denda jika sabit kesalahan.

Pertuduhan dibacakan di hadapan Hakim Ainul Shahrin Mohamad manakala pendakwaan diketuai Timbalan Pendakwa Raya Faten Hadni Khairuddin dan Siti Aina Rodiah Shikh Md Saud serta kedua-dua tertuduh diwakili peguam Kenzaly Goik.

Faten Hadni memohon mahkamah menetapkan jaminan RM600,000 terhadap wanita itu bagi kesemua pertuduhan termasuk yang dibacakan secara bersama manakala jaminan sebanyak RM200,000 terhadap tertuduh lelaki itu yang menghadapi empat pertuduhan.

Namun Kenzaly Goik merayu jaminan dikurangkan atas alasan anak guamnya Ooi, yang menjalankan perniagaan menjual pakaian tidak mempunyai pendapatan tetap, dan perniagaannya terjejas akibat wabak COVID-19 manakala Yee, seorang ejen insurans, juga tidak mempunyai pendapatan tetap selain mengalami hipertensi.

Mahkamah kemudian menetapkan ikat jamin terhadap Ooi sebanyak RM60,000 dan RM20,000 terhadap Yee bagi kesemua pertuduhan dihadapi dan kes ditetapkan untuk sebutan semula pada 19 Ogos. – Bernama


Rafidah kolot, kata PEMBELA

Pertubuhan-Pertubuhan Pembela Islam (PEMBELA) menyelar kenyataan Tan Sri Rafidah Aziz yang memperlekeh inisiatif kerajaan menguatkuasakan penggunaan bahasa Melayu dalam kalangan penjawat awam.

Pengerusinya Aminuddin Yahaya berkata arahan kerajaan menggunakan bahasa Melayu bukan bermaksud bahasa Inggeris diketepikan sama sekali.

“Saya tidak fikir langkah kerajaan akan meminggirkan bahasa Inggeris seolah-olah pelabur-pelabur asing tidak boleh berkomunikasi dengan pegawai kerajaan dan akhirnya lari.

“Sepatutnya agenda pemerkasaan bahasa adalah agenda nasional yang perlu disokong penuh.

“Jika ada cadangan dan teguran, utarakanlah dengan konstruktif. Bukannya menggelupur tak tentu pasal,” katanya dalam satu kenyataan, hari ini.

Sebelum ini, Rafidah menyifatkan Malaysia ‘syok sendiri’ kerana melaksanakan arahan sedemikian dan menganggap usaha berterusan oleh kerajaan sebagai satu pemikiran ‘mundur’.

Baginya hanya kebolehan berbahasa Inggeris akan menunjukkan kecekapan pegawai berkomunikasi, sekali gus menjadi pendorong utama dan faktor dalam menarik pelaburan berkualiti tinggi, terutama dalam bidang dan sektor yang disasarkan dan strategik.

Mengulas lanjut, Aminuddin hairan kerana Rafidah kerap menyebut ‘kejayaan’ beliau ketika zaman menjadi menteri dahulu.

“Entah apa yang hebatnya sangat pencapaian beliau pun saya tak tahu. Saya rasa beliaulah sebenarnya yang ‘syok sendiri’.

“Kita sudah hidup pada tahun 2022; zaman masing-masing bangga menonjolkan bahasa sendiri di peringkat antarabangsa. Saya rasa beliaulah sebenarnya yang kolot,” katanya.

Menurutnya beliau tidak fikir langkah kerajaan ini akan meminggirkan Bahasa Inggeris seolah-olah pelabur asing tidak boleh berkomunikasi dengan pegawai kerajaan dan akhirnya lari.

Sepatutnya, Aminuddin berkata agenda pemerkasaan bahasa adalah agenda nasional yang perlu disokong penuh.

“Jika ada cadangan dan teguran, utarakanlah dengan konstruktif, bukannya menggelupur tidak tentu pasal,” katanya.

Berita berkaitan: Sampai sekarang Rafidah meroyan


Tiada unsur rasuah dalam pembinaan jeti kayu RM50,0000

Suruhanjaya Pencegahan Rasuah Malaysia (SPRM) mendapati tiada unsur rasuah dalam projek pembinaan jeti kayu di Kampung Mutap, Miri, Sarawak yang tular di media sosial baru-baru ini.

Sumber SPRM berkata kayu yang diguna dalam projek bernilai RM50,000 berkenaan adalah kayu belian asli dan disahkan oleh pakar, lapor Bernama.

Menurut sumber itu, ibu pejabat SPRM telah mengarahkan SPRM Sarawak untuk meneliti projek di bawah Jabatan Kerja Raya (JKR) negeri itu, susulan dakwaan orang ramai ia memakan kos yang mahal untuk sebuah jeti kayu sepanjang 15 meter.

“Hasil penelitian yang dibuat tidak menunjukkan terdapat sebarang rasuah atau penyelewengan dalam projek berkenaan,” katanya.

Pada Ahad lepas 8 April lepas JKR Sarawak di laman Facebooknya telah memuat naik gambar jeti kayu berkenaan bersama kos pembinaannya yang mengundang kritikan orang ramai yang beranggapan kos itu terlalu mahal untuk sebuah jeti kayu dan memohon agar pihak SPRM membuat siasatan.

Sementara itu, Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan perkara itu namun enggan mengulas lanjut.


Pendakwaan mahu Arul Kanda jadi saksi dalam kes pinda audit 1MDB

Pihak pendakwaan kes pindaan laporan audit 1Malaysia Development Berhad (1MDB) di Mahkamah Tinggi Kuala Lumpur hari ini memohon untuk memanggil Arul Kanda Kandasamy sebagai saksi terhadap tertuduh bersamanya dalam kes itu, bekas Perdana Menteri Datuk Seri Najib Tun Razak.

Ketua pasukan pendakwaan kes tersebut Datuk Seri Gopal Sri Ram membuat permohonan itu di hadapan Hakim Mohamed Zaini Mazlan mengikut Seksyen 63 Akta Suruhanjaya Pencegahan Rasuah Malaysia (SPRM) 2009, menurut laporan Bernama.

Seksyen itu menyatakan bahawa dalam keadaan dua atau lebih orang didakwa melakukan kesalahan di bawah akta tersebut, mahkamah boleh atas permohonan bertulis Pendakwa Raya, mengkehendaki seorang atau lebih seorang daripada mereka memberikan keterangan sebagai saksi untuk pihak pendakwaan.

Sri Ram berkata Arul Kanda, bekas Ketua Pegawai Eksekutif 1MDB, mungkin mempunyai maklumat berkaitan transaksi dengan Najib, yang akan menjejaskan keputusan pendakwaan terhadap bekas menteri kewangan itu.

“Beliau (Arul Kanda) mempunyai maklumat dalam simpanannya yang berkaitan dengan pertuduhan terhadap tertuduh lain (Najib) berhubung mesyuarat tertentu yang diadakan pada Februari 2016 dan peristiwa selepas pertemuan itu,” kata Sri Ram.

Semasa menjawab permohonan itu, peguam Tan Sri Muhammad Shafee Abdullah yang mewakili Najib berkata walaupun permohonan itu telah dibuat secara rasmi kepada mahkamah, pihak pendakwaan perlu memenuhi keperluan undang-undang.

“Mereka boleh membuat permohonan ini. Terdapat peruntukan yang mengawal dan terdapat kes dan peruntukan yang akan menyokong (permohonan).

“Adalah menjadi budi bicara Yang Arif sepenuhnya, berpandukan undang-undang dan sebagainya. Mereka (pendakwaan) perlu memuaskan hati mahkamah sama ada ia (permohonan) tertakluk dalam Seksyen 63 akta SPRM.

“Ia satu permohonan yang luar biasa, malah, pada zaman moden, ia mungkin kali pertama. Saya melihat isu permohonan ini termasuk isu yang bersifat perlembagaan,” kata peguam itu.

Peguam Datuk N. Sivananthan, yang mewakili Arul Kanda berkata beliau tidak akan membuat sebarang hujahan dan menyerahkan perkara itu kepada budi bicara mahkamah.

“Kedudukan anak guam saya konsisten sehingga ketika dipanggil untuk siasatan kes. Terdapat prerogatif pendakwaan jika mereka mahu membuat permohonan itu,” kata Sivananthan dan menjelaskan bahawa pihak pendakwaan telah menyatakan dalam pernyataan pembukaannya pada awal perbicaraan mengenai hasratnya untuk memanggil anak guamnya untuk memberi keterangan.

Dalam pernyataan pembukaan pendakwaan bertarikh 18 Okt 2019, Sri Ram berkata beliau bertanggungjawab memaklumkan mahkamah bahawa pada peringkat yang sesuai, pendakwa raya akan memohon secara bertulis di bawah Seksyen 63 Akta SPRM untuk memanggil tertuduh (Arul Kanda) untuk memberi keterangan bagi pihak pendakwaan.

Selepas mendengar hujahan lisan, Mohamed Zaini mengarahkan kesemua pihak supaya mengemukakan hujahan bertulis mereka dan menetapkan 30 Mei untuk mendengar permohonan itu.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Mohamad ramal UMNO menang mudah di 42 kerusi yang bakal ditandingi

UMNO menyasarkan untuk bertanding sekurang-kurangnya 42 kerusi Dewan Undangan Negeri (DUN) pada Pilihan Raya Negeri (PRN) Johor, kata Timbalan Presidennya Datuk Seri Mohamad Hasan.

“Minimum UMNO sahaja, 42 kerusi daripada 56,” katanya menurut laporan Bernama semasa ditemui di Kompleks Mahkamah Kuala Lumpur hari ini.

Mengenai kerjasama UMNO dalam Muafakat Nasional (MN) bagi menghadapi PRN itu, beliau berkata perkara itu akan diputuskan dalam Mesyuarat Khas Majlis Tertinggi UMNO.

Bagaimanapun, katanya UMNO Johor lebih cenderung untuk parti itu bergerak sendiri bersama Barisan Nasional (BN).

“Pengerusi Badan Perhubungan UMNO Johor dan Pengerusi BN negeri lebih cenderung untuk berseorangan, jadi kita akan bincang di peringkat jawatankuasa pusat dan akan diputuskan di Mesyuarat Khas MT,” katanya.

Pada 22 Jan, Sultan Johor Sultan Ibrahim Sultan Iskandar berkenan menandatangani watikah pembubaran DUN Johor untuk memberi laluan kepada PRN.

Semalam, dilaporkan BN Johor bercadang bertanding tanpa kerjasama parti lain di luar gabungan itu kerana yakin menang dua pertiga daripada 56 kerusi DUN yang dipertandingkan pada PRN itu nanti.

Ditanya sama ada kes mahkamah melibatkan Presiden UMNO Datuk Seri Dr Ahmad Zahid Hamidi akan menjejaskan peluang parti itu untuk memenangi PRN Johor, Mohamad berkata beliau yakin ia tidak akan menjadi faktor utama kepada keputusan para pengundi.

“Kami mengharapkan yang terbaik, apa yang kami lakukan adalah demi kebaikan parti dan negara,” katanya.

Mahkamah Tinggi di sini hari ini memerintahkan Ahmad Zahid membela diri atas 47 pertuduhan pecah amanah (CBT), rasuah, pengubahan wang haram melibatkan dana Yayasan Akalbudi (YAB).

Mengenai pelaksanaan Undi18, Mohamad berkata parti itu perlu bekerja keras untuk mendapatkan sokongan pada PRN itu.


Ibu tunggal dibenar cabar tindakan bekas suami daftar anak peluk Islam

Mahkamah Tinggi Kuala Lumpur membenarkan permohonan semakan kehakiman oleh ibu tunggal, Loh Siew Hong, bagi mencabar tindakan bekas suaminya mendaftarkan tiga anak mereka sebagai mualaf tanpa kebenarannya.

Hakim Datuk Wan Ahmad Farid Wan Salleh, semasa membenarkan permohonan itu berkata permohonan Loh mempunyai merit untuk didengar, lapor Bernama.

“Permohonan ini bukan remeh, tetapi kes yang boleh dipertikaikan. Pemohon juga tidak kehabisan masa apabila memfailkan semakan kehakiman.

“Pertama sekali, permohonan itu tidak dibantah oleh Peguam Negara. Berdasarkan alasan tersebut, kebenaran diberikan tanpa perintah kos,” kata hakim itu melalui prosiding dalam talian.

Ketiga-tiga anaknya telah didaftarkan sebagai muslim oleh bekas suami Loh yang memeluk Islam, M. Nagahswaran tanpa persetujuannya pada 7 Julai 2020.

Bagi saman yang difailkan melalui permohonan semakan kehakiman, kebenaran perlu diperoleh terlebih dahulu daripada mahkamah sebelum saman boleh didengar.

Permohonan itu difailkan pada 25 Mac 2022 dengan Pendaftar Mualaf Negeri Perlis, Majlis Agama Islam dan Adat Istiadat Melayu Perlis (MAIPs), Mufti Perlis Datuk Dr Mohd Asri Zainul Abidin dan kerajaan negeri Perlis dinamakan sebagai responden pertama hingga keempat.

Keempat-empat responden itu, pada 17 Mei lepas, membantah permohonan Loh atas alasan wanita tersebut sepatutnya memfailkan permohonan berkenaan dalam tempoh 90 hari selepas anak-anaknya memeluk Islam pada 7 Julai 2020.

Peguam A. Srimurugan mewakili Loh, Mohamed Hanif Khatri Abdulla mewakili MAIPs, manakala Peguam Kanan Persekutuan Ainun Wardah Shahidan mewakili Pendaftar Mualaf Negeri Perlis, Mufti Perlis Mohd Asri dan kerajaan negeri.

Ibu tunggal itu memohon pengisytiharan bahawa ketiga-tiga anaknya beragama Hindu dan bekas suaminya tidak mempunyai kapasiti undang-undang untuk membenarkan Pendaftar Mualaf Negeri Perlis mendaftarkan anak-anak sebagai mualaf tanpa persetujuannya.

Wanita itu juga memohon pengisytiharan bahawa ketiga-tiga anaknya tidak mempunyai kapasiti undang-undang untuk memeluk Islam tanpa kebenarannya.

Beliau juga memohon perintah certiorari untuk membatalkan deklarasi memeluk Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya, dan juga kad lain mengenai penukaran agama kepada Islam yang telah dikeluarkan oleh pihak lain, dan juga menghalang mana-mana pihak daripada mengeluarkan kad tersebut.

Loh turut memohon perintah mandamus supaya Pendaftar Mualaf Negeri Perlis memadam atau membatalkan nama tiga anaknya atau nama Islam mereka dalam Daftar Mualaf Negeri Perlis dan perintah menghalang Mohd Asri, melalui pegawai, pekerja atau Jabatan Mufti Negeri Perlis daripada mengeluarkan kenyataan yang boleh membawa makna anak-anaknya mualaf atau beragama Islam.

Selain itu, beliau memohon pengisytiharan bahawa Seksyen 117 (b) Enakmen Pentadbiran Agama Islam 2006, yang memberi kuasa kepada Pendaftar Mualaf Perlis untuk mendaftarkan anak sebagai mualaf hanya dengan persetujuan ibu atau bapa kanak-kanak itu walaupun kedua-duanya masih hidup, adalah tidak berperlembagaan dan tidak sah.

Ketiga-tiga anaknya itu, yang ketika itu berada di bawah jagaan Jabatan Kebajikan Masyarakat, diserahkan kepada Loh pada 21 Feb lepas selepas Mahkamah Tinggi membenarkan permohonan habeas corpusnya.


Nasi goreng RM6: Pelanggan, pekerja restoran nasi kandar bertumbuk

Kerana tidak puas hati harga sepinggan nasi goreng kosong dengan telur berharga RM6 yang dikenakan sebuah restoran nasi kandar di Bahau, Negeri Sembilan, seorang pelanggan dan pekerja restoran itu bergaduh.

Kejadian dilaporkan berlaku jam 2.30 pagi semalam, dengan rakaman video kejadian itu tular di media sosial.

Media melaporkan, Ketua Polis Daerah Jempol Superintenden Ho Chang Hook berkata pihaknya menerima laporan daripada seorang lelaki yang mendakwa telah ditumbuk individu lain ketika berada di kaunter bayaran.

Katanya pergaduhan itu berpunca apabila seorang wanita yang memesan nasi goreng kosong dan telur mengadu harga makanan tersebut mahal.

“Juruwang restoran berkenaan didakwa meninggikan suara kepada wanita yang mempertikaikan harga nasi goreng tersebut.

“Situasi itu menyebabkan anak wanita itu yang juga pengadu berang dan mengambil kotak tisu lalu membaling ke arah juruwang tersebut tetapi kotak tisu itu terkena barang-barang di atas kaunter juruwang,” katanya dalam kenyataan hari ini.

Menurutnya seorang pekerja yang melihat perbuatan pengadu terus menumbuk pengadu sebelum beberapa pekerja lain dan pelanggan cuba meleraikan pergaduhan tersebut.

Chang Hook berkata, polis membuka kertas siasatan kejadian itu mengikut Seksyen 323 Kanun Keseksaan dan meminta saksi-saksi tampil untuk membantu siasatan.

Dalam itu, kata beliau, pihaknya turut menafikan dakwaan bahawa pihak polis campur tangan dan terlibat dalam menyelesaikan kes pergaduhan tersebut.

“Pihak polis telah mengambil tindakan mengikut prosedur dan peraturan yang telah ditetapkan tanpa menyebelahi mana-mana pihak,” katanya.


PN tidak akan dibubar, kerja lebih kuat: Muhyiddin

Kekalahan dalam Pilihan Raya Negeri (PRN) tidak akan menyebabkan Perikatan Nasional (PN) dibubarkan, malah mereka akan bekerja lebih kuat dan memperbaiki kelemahan, kata Tan Sri Muhyiddin Yassin.

Pengerusi PN itu berkata akan kekal dengan prinsip penubuhannya dan tidak akan sama sekali kembali bergabung dengan mana-mana parti lain termasuk UMNO demi mempertahankan asas pembentukannya untuk menawarkan suatu bentuk parti mendukung kerajaan dengan lebih baik.

“Minta maaf. Kami berpegang kepada prinsip ketelusan, integriti, menentang rasuah dan salah guna kuasa.

“Itu menjadi dasar perjuangan kita. Sebab itu bagi saya, berada di sini, kita akan terus beristiqamah, bergabung bersama dan bekerja lebih kuat supaya kita akan jadi pencabar utama kepada Barisan Nasional (BN),” katanya pada sidang media di Bilik Gerakan Utama PN malam ini lapor Bernama.

Beliau yang juga Presiden Bersatu berkata demikian sebagai mengulas dakwaan ada pihak meminta beliau membubarkan Bersatu dan kembali bersama UMNO.

Katanya, keberadaan PN dalam arena politik negara yang menawarkan perubahan ke arah lebih baik adalah bagi membolehkan rakyat mempunyai satu lagi pilihan untuk dipertimbangkan.

“Itu bagi saya penting, bukan soal peribadi saya atau soal apa kerana kita berpendapat, pembentukan Bersatu dan Gabungan PN suatu perkembangan politik sihat dalam sistem demokrasi berparlimen,” katanya.

Keputusan PRN Melaka kali ini menyaksikan Barisan Nasional (BN) berjaya memenangi 21 kerusi dan sekaligus memiliki majoriti untuk membentuk kerajaan negeri.